Jumlah kerosakan, tuntutan akibat banjir diketahui dua minggu lagi
Oleh ABDUL RAZAK IDRIS

30 September 2021, 5:09 pm
SHAH ALAM – Majlis Bandaraya Shah Alam (MBSA) sedang mengenalpasti jumlah kenderaan yang rosak dan tuntutan dilakukan penduduk yang rosak akibat banjir kilat baru-baru ini.
Datuk Bandar Shah Alam, Datuk Zamani Ahmad Mansor berkata, pengumpulan data itu akan diketahui dalam tempoh dua minggu lalu selepas pihaknya sebelum menerima aduan dan tuntutan mengenainya.
“Buat masa ini, kita belum ada jumlah tepat. Mungkin seminggu dua lagi kita akan mendapat jumlah sebenar berapa individu yang membuat tuntutan kerosakan tersebut,” katanya di sini hari ini.
Sebelum ini, hujan lebat menyebabkan banjir kilat sekaligus menenggelamkan beberapa kawasan di Shah Alam termasuk Kampung Kebun Bunga disifatkan oleh penduduk sebagai kejadian terburuk sejak tahun 2006. -K! ONLINE


Terbangkan pesawat tempur dalam Serigala Langit sangat hebat – Deva Mahendra
Oleh SITI ATHIRAH DZULKIFLY

30 September 2021, 5:20 pm
PETALING JAYA – Aktor Indonesia, Deva Mahendra mendedahkan pengalaman mengendalikan pesawat tempur dalam filem terbaru yang dibintanginya, Serigala Langit adalah antara momen yang akan menjadi kenangan manis buat dirinya sebagai seorang anak seni.
Menurut Deva, meskipun sukar lantaran dia tidak mempunyai sebarang kemahiran asas dalam bidang penerbangan namun berbangga kerana sekurang-kurangnya usaha itu dapat dilakukan dengan baik.
“Pengalaman itu sangat hebat, kami memang tiada bimbingan khusus semasa menggalas tanggungjawab tersebut dan semua orang tahu, bukan senang nak kendalikan sebuah pesawat apa lagi pesawat tempur.
“Bayangkan, tanpa bimbingan khusus tetapi saya mencuba juga dengan sehabis baik untuk merealisasikan watak tersebut. Bukan cuma saya, tetapi perasaan yang sama juga mungkin dirasai oleh pelakon-pelakon lain.
“Tetapi kami semua sangat bersyukur kerana kru produksi dan tenaga pengajar yang disediakan sangat membantu dan tidak lokek ilmu,” katanya.
Memegang watak Gadhing Baskara, antara cabaran lain yang dirasakan agak sukar bagi pelakon berusia 30 tahun itu adalah waktu persiapan yang singkat.

“Kami diberikan kelas sewaktu penggambaran sahaja. Kita juga perlu persiapan fizikal dan mental yang tinggi. Hendak terbang dengan pesawat tempur ini kena ada ilmu.
“Tapi dengan bimbingan tenaga pengajar, kami berjaya melakonkan watak masing-masing dengan mudah,” katanya.
Dalam pada itu, Deva juga belajar untuk lebih mencintai diri sendiri dan berterima kasih kepada kru produksi yang banyak membantu para pelakon menjayakan penggambaran filem tersebut.
“Kerjasama luar biasa daripada kru produksi Serigala Langit ini. Walaupun berdepan pelbagai cabaran, kami berjaya melakukan segalanya dengan maksima.
“Banyak juga pengalaman menarik dan berharga sepanjang penggambaran. Kami belajar untuk lebih menghargai diri sendiri dan mencintai bangsa serta negara kita,” katanya.
Selain Deva, filem Serigala Langit yang turut menampilkan pelakon Yoshi Sudarso, Dian Sidik dan Anya Geraldine itu bakal ditayangkan menerusi Astro First bermula 25 September lalu.
Difahamkan, filem arahan Reka Wijaya itu juga mendapat respons positif selepas ditayangkan di negara republik itu dengan mendapat kerjasama Horizon Filem Entertainment untuk tayangan Malaysia.
Serigala Langit mengisahkan kehidupan Gading Baskara, seorang juruterbang udara di Skuad 10 – Serigala Langit yang kemudian ditugaskan untuk menjaga seorang ejen.
Dia bagaimanapun berdepan kesukaran dan harus memperjudikan nyawa sendiri saat menumpaskan musuh yang penuh muslihat. – KOSMO! ONLINE


Berpantang maut sebelum ajal
Oleh NUR NABILAH RAHMAT

30 September 2021, 5:40 pm
KLUANG – Seorang lelaki nyaris maut apabila kereta Proton Wira dipandunya bertembung dengan sebuah lori treler berhampiran Plaza Tol Machap, Simpang Renggam di sini hari ini.
Dalam kejadian kira-kira pukul 4 pagi itu, mangsa, Mohamad Azizul Wagiman, 24, yang memandu seorang diri terselamat dan hanya mengalami kecederaan pada kaki kanan.
Menurut Komander Operasi Pegawai Bomba Kanan II Shalneeraj Abdullah, mangsa sempat melepaskan diri selepas kaki kanannya tersepit di bahagian pedal minyak sebelum kereta dipandunya remuk teruk akibat pertembungan dengan treler berkenaan.
“Kami menerima panggilan kecemasan pada puku 4.12 pagi sebelum sebuah jentera FRT bantuan dari Balai Bomba dan Penyelamat (BBP) Ayer Hitam dengan kekuatan keseluruhan seramai tujuh anggota dihantar ke tempat kejadian.
“Mangsa kemudiannya berjaya dikeluarkan oleh Pasukan Keluar Operasi (PKO) dalam tempoh dua minit dan diserahkan pada ambulans Kementerian Kesihatan (KKM),”katanya dalam satu kenyataan hari ini.
Jelasnya, mangsa kemudiannya dihantar ke Klinik Kesihatan Simpang Renggam bagi mendapatkan rawatan lanjut.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Nissan Almera buat ‘zigzag’ undang kemarahan
Oleh NABIL AIMAN NOR AZWAN

30 September 2021, 5:12 pm
PETALING JAYA – Sebuah kereta Nissan Almera menyebabkan kemalangan apabila dilihat memandu secara zigzag dan melebihi had laju dipercayai berlaku di Jalan Kuching, Selayang baru-baru ini.
Menerusi perkongsian video oleh Baka Ini di laman Facebook miliknya, kelihatan sebuah Nissan Almera dipandu secara berbahaya dan telah terbabas dan melanggar kenderaan lain di laluan berkenaan .
Berdasarkan video berdurasi satu minit itu, pemandu Nissan Almera tersebut memandu secara melulu dan memotong beberapa buah kenderaan yang bergerak mengikut kelajuan sederhana.
Ketika kejadian, kereta Nissan Almera tersebut memotong kenderaan lain melebihi had laju dan secara tiba-tiba kereta tersebut hilang kawalan lalu terbabas ke bahagian kiri jalan.
Susulan perkongsian itu, video tersebut telah mendapat pelbagai reaksi orang ramai yang mengecam tindakan berbahaya pemandu Almera tersebut.
“Budak-budak baru dapat kereta macam itulah jadinya, kalau dah kena langgar tadi tak pasal-pasal nyawa orang lain ‘hilang’,” kata Muhd Ajif.

“Kenapa ada pemandu-pemandu yang apabila bawa kereta tak fikir tentang keselamatan orang lain, kalau dalam kereta itu ada budak kecil macam mana?,” ujar Hafizah Azni.
“Saya pandu Almera, tak pasal-pasal nanti orang kecam kereta saya pula, memalukan betul ada pemilik kereta macam ini,” jelas Hasni Meon.
Harap pengguna jalan raya lain dapat mengambil iktibar supaya sentiasa berhati-hati dan tidak memandu secara melulu, lebih-lebih lagi ketika musim hujan. – K! ONLINE


Buruh aktif pecah rumah diberkas
Oleh FARAHWAHIDA AHMAD

30 September 2021, 5:24 pm
SEGAMAT – Dua lelaki yang aktif dalam kegiatan pecah rumah di daerah ini sejak dua bulan lalu tumpas apabila mereka ditahan dalam serbuan di sekitar Segamat Baru, di sini, awal pagi semalam.
Ketua Polis Daerah Segamat, Superintendan Bahrin Mohd. Noh berkata, kedua-dua suspek yang diberkas pada pukul 5 pagi itu masing-masing berusia 29 dan 48 tahun.
“Siasatan awal mendapati mereka menyasarkan rumah atau kediaman yang mana pemilik rumah letak kunci pintu di tepi tingkap tidak berkunci.
“Apabila mereka dapat kunci, mereka akan masuk rumah dan melarikan barangan berharga termasuk wang tunai, telefon bimbit dan sebagainya,”katanya ketika ditemui di Ibu Pejabat Polis D Segamat, di sini hari ini.
Bahrin berkata, dalam serbuan itu, polis turut merampas beberapa barangan berharga milik mangsa termasuk lapan telefon bimbit pelbagai jenama dan sebuah iPad serta beg galas serta sebuah motorsikal Honda Dash 125 digunakan ketika kejadian.
Jelasnya, hasil semakan rekod mendapati suspek mempunyai beberapa rekod jenayah lampau dan salah seorang daripada mereka turut positif dadah jenis heroin.

Katanya, mereka direman selama lima hari bermula semalam hingga Ahad ini bagi membantu siasatan mengikut Seksyen 457 Kanun Keseksaan.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Agihan RM650 juta untuk ASM 3, ASN Equity 5, ASN Sara 2
Oleh KOSMO!

30 September 2021, 5:15 pm
PETALING JAYA – Syarikat pengurusan unit amanah milik penuh Permodalan Nasional Bhd. (PNB), Amanah Saham Nasional Bhd. (ASNB), mengumumkan agihan pendapatan berjumlah RM650.73 juta untuk dana harga tetap, Amanah Saham Malaysia 3 (ASM 3) dan dana harga berubah, ASN Equity 5 dan ASN Sara 2 bagi tahun kewangan berakhir 30 September 2021.
ASM 3 mengisytiharkan pembayaran pengagihan pendapatan berjumlah RM593.04 juta yang memanfaatkan 525,038 pemegang unit.
Pulangan sebanyak 4 sen seunit itu mengatasi pulangan penanda aras sebanyak 1.85 peratus yang direkodkan oleh Deposit Tetap 12-bulan Maybank bagi tempoh yang sama.
Sementara dua dana harga berubah, iaitu ASN Equity 5 dan ASN Sara 2 mencatatkan jumlah pulangan 11.46 peratus dan 4.04 peratus, mengatasi penanda aras masing-masing iaitu sebanyak 8.66 peratus dan 1.73 peratus.
ASN Equity 5 mengisytiharkan pembayaran pengagihan pendapatan berjumlah RM9.80 juta bersamaan dengan 2.85 sen seunit, manakala ASN Sara 2 mengisytiharkan pembayaran pengagihan pendapatan RM47.88 juta, bersamaan 2.8 sen seunit. – K! ONLINE


Uyaina lega gerai makannya kembali beroperasi
Oleh MOHAMMAD SHAHEMY AZMI

30 September 2021, 5:16 pm
PETALING JAYA – Pengacara dan juga pelakon Uyaina Arshad gembira selepas perniagaan gerai makanan King’s Eye di Masok Food Court, Kampung Baru, Kuala Lumpur yang diusahakan bersama kekasihnya iaitu penyanyi, Raja Syahiran kini telah kembali ‘bernafas’ seperti biasa.
Bercakap kepada Kosmo! Online, Uyaina atau nama lengkapnya Shaidatul Naseha Uyaina Arshad, 29, berkata, pembukaan semula gerai makan itu sedikit sebanyak membantu beberapa rakannya yang menjadi pekerja di situ menjana semula pendapatan.
“Selama lebih tiga bulan gerai kami tidak beroperasi selepas kerajaan mengumumkan pelaksanaan Perintah Kawalan Pergerakan (PKP) fasa dua sejak Mei lalu. Kami hanya menjalankan servis penghantaran makanan sepanjang PKP berlangsung.
“Alhamdulillah selepas kerajaan mula memberikan kebenaran ‘dine-in’ dengan menggariskan prosedur operasi standard (SOP), perniagaan dapat bernafas semula perlahan-lahan,” katanya.
Dalam pada itu, bekas juara pertandingan Nona Manis 2015 itu menafikan bahawa perniagaan bersama itu diusahakan sebagai persiapan untuk melangkah ke fasa seterusnya (berkahwin).
“Bisnes ini dijalankan bukan sebab kami nak melangkah ke fasa seterusnya. Niat kami memang nak membantu orang.

“Saya dan Syahiran akui semenjak kami mula berniaga, kami banyak belajar mengenai dunia perniagaan yang cuba bangkit daripada pandemik,” ujarnya.
Kata Uyaina, semuanya bermula selepas dia didekati Alif Farhan mewakili kumpulan Floor 88 yang mengusahakan gerai makan (food court) di Kampung Baru pada Disember tahun lalu.
“Saya langsung tidak pernah terfikir untuk berniaga. Tapi apabila saya memberitahu Syahiran, dia kata sepupunya merupakan seorang cef berpengalaman dalam bisnes perniagaan.
“Jadi kami terfikir apa salahnya jika kami bergadung dengan mereka menjalankan perniagaan makanan barat iaitu ‘chicken chop’ dan aneka jenis spaghetti,” jelasnya.
Tambah Uyaina, dia bersyukur keadaan semakin pulih dan pelanggan mula mengunjungi gerai yang diusahakannya kerana membolehkan pekerjanya menjana pendapatan.
Dalam perkembangan lain, Uyaina bakal menyambung semula penggambaran sebuah drama berjudul Kau Cipta Kasih pada Oktober nanti yang bakal menghiasi slot Samarinda TV3.
Menerusi drama tersebut, Uyaina bakal bergandingan dengan aktor, Nazim Othman. – K! ONLINE


Pokok 130 tahun di Taman Tasik Taiping mati
Oleh ZAKI SALLEH

30 September 2021, 5:32 pm
TAIPING – Sebatang pokok hujan-hujan tumbang di Raintree Walk, Taman Tasik Taiping yang sejak tiga tahun lalu menjadi tumpuan lensa pengunjung dan ikon taman riadah ini telah reput dan mati.
Pokok berusia 136 tahun itu yang ditanam sejak era kolonial tumbang pada Januari 2018 ke arah jalan menghala tasik disebabkan kegagalan sistem akarnya.
Yang DiPertuan Majlis Perbandaran Taiping (MPT), Khairul Amir Mohamad Zubir berkata, berita itu amat mendukacitakan kerana pokok berkenaan merupakan antara warisan yang dipulihara di taman tersebut.
Menurut beliau, akar utama yang menguat dan menahan dirian pokok ini sedalam kira-kira 1.5 meter dikesan telah mereput.
“Pokok ini telah sekian lama ditegang kuatkan oleh akar besar ini yang tumbuh ke arah parkir.
“Manakala sebahagian besar daripada dahan-dahan utama serta batangnya pula tumbuh condong menghala ke arah jalan dan tasik,” ujarnya dalam satu kenyataan di sini.

Sebelum ini, laporan pemeriksaan dan penilaian pokok warisan di Taman Tasik Taiping oleh arboris bertauliah pada tahun 2019 menjangkakan keadaan pokok yang akan merosot dan perlu dipantau segera.
Tindakan memasang besi penyokong dan merawat pokok juga dibuat seperti yang dicadangkan pihak arboris.
Menurut Khairul Amir, penanaman semula pokok hujan-hujan sebagai langkah penggantian pokok yang mati juga telah dilakukan pada tahun 2019 apabila tiga batang pokok telah ditanam di kawasan berhampiran lokasi asal pokok tumbang atau mati.
“Pokok yang mati ini akan dijadikan objek kayu arca di Taman Tasik Taiping.
“Manakala, besi penyokong sedia ada akan diguna semula pada pokok yang memerlukan seperti berhampiran kawasan tandas awam,” ujar beliau.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


LMK larangan penjualan arak ditangguh
Oleh MOHD RASDAN AHMAD

30 September 2021, 5:11 pm
PETALING JAYA – Dewan Bandaraya Kuala Lumpur (DBKL) hari ini mengumumkan Garis Panduan Lesen Minuman Keras (LMK)yang diumumkan sebelum ini ditangguhkan.
DBKL melalui satu kenyataan memaklumkan, LMK yang telah digunapakai berkuatkuasa pada 15 November 2020 menyatakan bermula 1 Oktober 2021 penjualan liquor di kedai runcit, serbaneka, dan kedai ubat cina tidak dibenarkan.
“Walau bagaimanapun larangan ini ditangguhkan bagi tempoh satu bulan mulai 1 Oktober 2021 sehingga 31 Oktober 2021.
“Penangguhan ini bertujuan untuk memuktamadkan kajian berkaitan kawalan penjualan liquor di Kuala Lumpur,” jelas kenyataan tersebut sebentar tadi.
Tambah kenyatan tersebut lagi, kemudahdapatan dan aksesibiliti liquor telah menjadi aduan dan bantahan, kerana ia mendatangkan kemudaratan kepada keselamatan orang ramai.
“Pada masa ini pemilik LMK runcit masih dibenarkan menjual minuman keras jenis liquor di kedai runcit, serbaneka, dan kedai ubat Cina sehingga 31 Oktober 2021,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


‘Pinggan kertas bukannya mahal, kenapa beralaskan batu’
Oleh NABIL AIMAN NOR AZWAN

30 September 2021, 5:47 pm
PETALING JAYA – Tular sebuah video memaparkan sekumpulan lelaki sedang membersihkan batu di air terjun dengan sabun semata-mata untuk dijadikan tempat meletak makanan.
Bagaimanapun, tindakan tersebut mendapat pelbagai reaksi daripada orang ramai yang mendakwa perbuatan berkenaan hanya mengundang penyakit dan tidak sepatutnya dilakukan.
Menerusi perkongsian video berdurasi 13 saat di laman Twitter @thaqif_imtiazz, kelihatan beberapa pemuda sedang menyental batu yang telah dilumur dengan sabun.
Selepas membasuh batu tersebut, mereka kemudian meletakkan mi segera yang telah dimasak di atasnya.
“Ini serupa macam korang basuh tandas dengan sabun, lepas itu letak makanan atas lantai tandas dan makan, kalau iya pun carilah daun jenis lebar untuk alas, ini batu jugak dipilih,” jelas Asyh Johar.
“Pinggan kertas bukan mahal pun, kalau dah tak mampu sangat, guna daun-daun pokok yang lebar seperti daun keladi, jauh lebih bersih dan kurang menjijikkan,” kata Mohd Ab Rahman.

“Kencing tikus satu hal, tetapi juga bayangkan semua sisa sabun, minyak dan makanan dibasuh ke sungai selepas itu, fikirkan sedikit tentang akibat tindakan anda,” ujar Hannah Hon.
Orang ramai juga menasihatkan invidu-individu tersebut untuk segera ke hospital dan membuat pemeriksaan agar tidak dijangkiti penyakit lain. – K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Arah isu sensitif, Jho Low, tidak dimasuk laporan audit
Oleh NUZULSHAM SHAMSUDDIN

30 September 2021, 5:05 pm
KUALA LUMPUR – Saksi pendakwaan ke-11 memberitahu Mahkamah Tinggi di sini hari ini bahawa Datuk Seri Najib Tun Razak mengarahkannya supaya isu sensitif dan perkara membabitkan ahli perniagaan dalam buruan, Low Taek Jho atau Jho Low tim laporan audit supaya tidak dijadikan isu oleh pembangkang.dak dimasukkan ke dala
Tan Sri Shukry Mohd. Salleh, 67, yang merupakan bekas Setiausaha Sulit Perdana Menteri itu berkata, Najib mengeluarkan arahan tersebut pada 26 Februari 2016 semasa perjumpaan di pejabat Najib.
“Arahan Najib lebih kurang begini: “Shukry, you cakap dekat audit supaya isu sensitif dan tidak relevan termasuk Jho Low dalam 1MDB tidak dimasukkan dalam laporan”. Nanti perkara ini dapat dekat pembangkang, boleh dijadikan isu,” katanya.
Rentetan itu, saksi itu berkata, beliau kemudian menghubungi bekas Pengarah Audit Jabatan Audit Negara (JAN), Saadatul Nafisah Bashir Ahmad dan menyampaikan arahan Najib.
Terdahulu, ketika membacakan pernyataan saksinya, Shukry, berkata satu mesyuarat diadakan di pejabat bekas Ketua Setiausaha Negara, Tan Sri Ali Hamsa, pada 24 Februari 2016.
Mesyuarat itu turut dihadiri, Arul Kanda selaku wakil 1MDB; wakil JAN iaitu Bekas Ketua Audit Negara, Tan Sri Ambrin Buang dan Saadatul; wakil perbendaharaan Datuk Seri Mohmad Isa Hussain dan Asri Hamidin; wakil Pejabat Peguam Negara, Datuk Dzulkifli Ahmad serta Setiausaha Sulit Kanan Ali Hamsa, Datuk Norazman Ayob.

“Dalam mesyuarat itu, KSN memaklumkan tujuan mesyuarat berkenaan diadakan adalah untuk menyelaraskan beberapa perkara Najib tidak berpuas hati yang terdapat dalam Laporan Pengauditan 1MDB,” katanya.
Shukry berkata demikian ketika membaca pernyataan saksi pada perbicaraan kes pindaan Laporan Akhir Pengauditan 1MDB, membabitkan bekas Perdana Menteri, Datuk Seri Najib Razak dan bekas Ketua Pegawai Eksekutif 1MDB, Arul Kanda Kandasamy.
Perbicaraan di hadapan di hadapan Hakim Mohamed Zaini Mazlan bersambung lagi 20 Oktober ini.
Mengikut pertuduhan Najib, 68, didakwa menggunakan kedudukannya untuk mengarahkan pindaan dilakukan terhadap laporan akhir audit 1MDB sebelum dibentangkan kepada Jawatankuasa Kira-Kira Wang Negara (PAC) untuk mengelakkan sebarang tindakan diambil terhadapnya.
Arul Kanda, 44, pula didakwa bersubahat dengan Najib dalam membuat pindaan tersebut bagi melindungi Ahli Parlimen Pekan itu daripada tindakan tatatertib, sivil atau jenayah berkaitan 1MDB.
Kedua-dua mereka didakwa menurut Seksyen 23(1) dan 24(1) Akta Suruhanjaya Pencegahan Rasuah Malaysia yang memperuntukkan hukuman penjara maksimum 20 tahun dan denda lima kali ganda nilai suapan atau RM10,000, mengikut mana lebih tinggi, jika sabit kesalahan. -K!ONLINE


Bantu kesan cucu hilang 10 hari
Oleh NUR ALINA HASSAN

30 September 2021, 4:04 pm
MUAR – Seorang warga emas dari Sungai Kelat Darat, Semerah, di sini, buntu selepas cucu angkatnya yang berusia 10 tahun hilang dan gagal dikesan setelah dibawa keluar oleh ibunya sejak 20 September lalu.
Mazelan Moen, 75 berkata, ibu kepada kanak-kanak berkenaan iaitu Roslinna Shamsudin, 39, merupakan anak angkatnya yang telah dijaga sejak bayi sehingga wanita itu berumah tangga.
Bagaimanapun, pada 20 September lalu, Roslinna yang merupakan ibu tunggal dan menetap bersama warga emas itu telah lari dari rumah dengan anaknya Muhammad Mahdi Raimi Abdullah menaiki motosikal jenis Honda Wave bernombor pendaftaran JSX9852.
“Susulan kehilangan dua beranak itu, saya telah membuat laporan di Balai Polis Parit Jawa pada 23 September sebelum menerima maklumat bahawa Roslinna bersama anaknya ketika itu berada di Dang Wangi, Kuala Lumpur.
“Sebaik menerima maklumat berkenaan pada Isnin lalu (27 September), saya segera ke sana dan rupa-rupanya Roslinna telah ditempatkan di Hospital Kuala Lumpur (HKL) selepas dikesan mengalami kemurungan,” katanya ketika dihubungi.
Menurut pesara tentera itu, bagaimanapun Muhammad Mahdi Raimi tidak ditemui bersama ibunya selain wanita itu juga gagal memberikan maklumat berkenaan anaknya kerana keadaan penyakit yang dihadapi ketika ini.

Mazelan berkata, dia telah berusaha mencari kanak-kanak itu namun masih belum ditemui dan menjadi semakin bimbang dengan keselamatan cucunya yang mungkin berada seorang diri di luar.
“Saya pun keliru dengan perbuatan Roslinna menghilangkan diri bersama anak sebelum itu kerana kami tidak menghadapi sebarang permasalahan atau perselisihan faham.
“Malah sehari sebelum kejadian, kami berbual seperti biasa dan anaknya juga mesra dengan saya. Sejak bayi lagi, kedua-dua beranak ini telah saya jaga terutama selepas Roslinna bercerai dengan suaminya sewaktu dia hamil.
“Roslinna sudah berhenti kerja sejak lapan tahun lalu dan kali terakhir dia bekerja di syarikat air. Saya sedar Roslinna memiliki masalah kemurungan beberapa tahun sebelum ini namun keadaannya kembali normal selepas itu dan saya kurang pasti sama ada ia menjadi punca dia mengambil keputusan menghilangkan diri,” katanya.
Orang ramai yang mempunyai maklumat atau mengetahui lokasi Muhammad Mahdi Raimi boleh menghubungi Mazelan di talian 011-24062952 atau menyerahkan kepada pihak polis.-K! ONLINE


Kondo mewah jadi kasino mini
Oleh MOHD SYALMIZI HAMID

30 September 2021, 4:31 pm
GEORGE TOWN – Polis menyerbu sebuah kondominium mewah yang dijadikan sebagai kasino mini bagi menjalankan kegiatan perjudian secara haram di Bayan Lepas dekat sini semalam.
Pembongkaran kegiatan itu dibuat ketika sepasukan pegawai dan anggota dari Bahagian Judi, Maksiat dan Kongsi Gelap (D7), Jabatan Siasatan Jenayah Pulau Pinang melakukan Ops Dadu kira-kira pukul 3.45 petang.
Ketua Jabatan Siasatan Jenayah negeri, Senior Asisten Komisioner Rahimi Ra’ais berkata, seramai 13 individu dipercayai penganjur dan pemain ditahan semasa sedang leka bertaruh.
Beliau berkata, mereka yang ditahan adalah empat lelaki dan sembilan wanita berusia di antara 31 hingga 69 tahun.
“Sindiket itu dipercayai menyewa kondominium mewah tersebut sejak pertengahan bulan ini dan menjalankan kegiatan perjudian sekitar pukul 12 tengah hari sehingga 8 malam setiap hari.
“Sindiket dipercayai menawakan aktiviti perjudian kepada kenalan rapat sahaja bagi mengelak aktiviti mereka dikesan pihak berkuasa,” katanya dalam satu kenyataan hati ini.

Beliau berkata, siasatan mendapati kegiatan itu dipercayai meraih keuntungan sehingga RM100,000 sepanjang tempoh beroperasi kira-kira dua minggu.
Menurutnya, semasa serbuan, polis merampas wang tunai sebanyak RM13,200 serta beberapa peralatan bermain judi seperti sejumlah cip pelbagai warna, monitor komputer, daun terup, meja dan kerusi plastik
Beliau berkata, kes itu disiasat mengikut Seksyen 4(1)(b), Seksyen 4(1)(c) dan Seksyen 6(1) Akta Rumah Judi Terbuka 1953. – K! ONLINE


Ahmad Maslan mengaku terima RM1.1juta
Oleh NUR HUDA MUSA

30 September 2021, 4:33 pm
PETALING JAYA – Ahli Parlimen Pontian, Datuk Seri Ahmad Maslan mengaku menerima RM1.1 juga daripada Datuk Seri Najib Tun Razak dan menganggap dirinya menjadi mangsa kerana dana politik tidak diaktakan.
Beliau ketika membahaskan mengenai Akta Dana Politik di persidangan Dewan Rakyat hari ini berkata, beliau bagaimanapun lega kerana dilepas dan dibebaskan daripada tuduhan mahkamah.
Bagaimanapun, keadaan menjadi sedikit tegang apabila Khoo Poay Tiong (PH- Kota Melaka) mempersoalkan mengapa Ahmad Maslan membayar kompaun RM1.1 juta jika beliau bukan seorang mangsa.
“Saya telah ditawarkan kompaun pada Oktober 2019 tetapi saya lawan kerana ada yang dikompaun RM50,000 iaitu 50 kali ganda oleh Suruhanjaya Pencegahan Rasuah Malaysia (SPRM). Saya rasa Yang Berhormat Langkawi tidak tahu tentang perkara itu.
“Macam mana boleh 50 kali ganda kompaun, ada orang kena RM100,000, itu 25 kali ganda, maka saya lawan pada ketika itu. Tapi saya melihat lambat betul proses, jadi saya mengaku kepada SPRM saya terima RM1.1 juta. Saya tidak mengaku terima RM2 juta,” katanya.
Beliau turut mendedahkan Najib sendiri telah mengesahkan nilai sebenar yang diterima dan meminta agar keputusan mahkamah yang melepaskan dan membebaskan beliau dihormati. – K! ONLINE


Dua penghuni pusat rawatan psikiatri ditemui mati selang sehari
Oleh NUR SYAZWANA MANSOR

30 September 2021, 4:44 pm
SUNGAI PETANI – Dua penghuni sebuah pusat rawatan dan pemulihan psikiatri swasta di Tikam Batu dekat sini dilaporkan meninggal dunia selang sehari selepas mereka ditemui tidak sedarkan diri di pusat tersebut pada semalam dan kelmarin.
Ketua Polis Daerah Kuala Muda, Asisten Komisioner Adzli Abu Shah berkata, polis menerima dua laporan mengenai kematian mengejut membabitkan penghuni lelaki berusia 25 dan 20 tahun dari pihak pusat rawatan tersebut.
“Kedua-dua mereka disahkan meninggal dunia selepas ditemui dalam keadaan tidak sedarkan diri oleh petugas pusat rawatan itu,” katanya ketika dihubungi di sini hari ini.
Kata beliau, laporan pertama diterima pada pukul 10.32 malam kelmarin membabitkan mangsa berusia 25 tahun dan berasal dari Seremban, Negeri Sembilan.
“Hasil temu bual dengan pengasas pusat rawatan tersebut mendapati kejadian berlaku pada pukul 8.20 malam ketika mangsa baru selesai makan malam dan sedang berbaring di ruang tamu.
“Dia kemudian mengejutkan mangsa untuk makan ubat tetapi tiada tindak balas sebelum disahkan telah meninggal dunia oleh pihak hospital,” ujarnya.

Menurut Adzli, laporan kedua pula diterima pada pukul 3.51 petang semalam membabitkan mangsa berusia 20 tahun dan berasal dari Ipoh, Perak.
“Hasil siasatan awal mendapati kejadian berlaku pada pukul 1.05 tengah hari apabila mangsa ditemui dalam keadaan tidak sedarkan diri sebelum disahkan meninggal dunia oleh pihak hospital Sungai Petani,” katanya. -K! ONLINE


Amaran ribut petir di sembilan buah negeri
Oleh NUR HUDA MUSA

30 September 2021, 4:56 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir di sembilan buah negeri yang dijangka berlaku sehingga pukul 7 petang ini.
MetMalaysia dalam satu hantaran di Twitter berkata, negeri yang terlibat ialah Kedah, Pulau Pinang, Perak, Kelantan, Terengganu, Pahang, Johor, Sarawak dan Sabah.
“Di Kedah, daerah yang terlibat ialah Padang Terap, Kuala Muda, Sik, Baling, Kulim dan Bandar Baharu. Manakala di Pulau Pinang, daerah Seberang Perai Utara, Seberang Perai Tengah dan Seberang Perai Selatan turut dikenakan amaran sama.
“Selain itu di Perak, hujan lebat berserta ribut petir juga bakal melanda daerah Larut, Matang dan Selama, Hulu Perak, Kuala Kangsar, Manjung, Kinta dan Kampar. Bagi negeri Kelantan pula, daerah yang terlibat ialah Tumpat, Pasir Mas dan Kota Bharu,” katanya dalam satu kenyataan di sini hari ini.
Dalam pada itu, di Terengganu cuaca sama turut diramal berlaku di daerah Besut, Setiu, Kuala Nerus, Hulu Terengganu, Kuala Terengganu, Marang dan Dungun.
“Di Pahang pula, cuaca hujan dijangka berlaku di Tanah Tinggi Cameron, Lipis dan Rompin. Selain itu, di Sarawak pula kawasan yang dikenakan amaran ribut petir ialah Kuching (Bau dan Lundu), Sibu, Mukah, Kapit (Kapit dan Belaga), Bintulu dan Limbang (Limbang).

“Sementara itu di Sabah, cuaca sama diramal melanda Pedalaman (Sipitang, Beaufort dan Tambunan), Pantai Barat (Papar, Putatan, Penampang, Kota Kinabalu, Tuaran dan Kota Belud) dan Kudat (Kota Marudu dan Pitas),” tambahnya. – K! ONLINE


Sultan Johor titah JPS, PBT kaji segera insiden banjir kilat
Oleh KHAIRUL MOHD. ALI

30 September 2021, 4:07 pm
JOHOR BAHRU – Sultan Johor, Sultan Ibrahim Sultan Iskandar bertitah agar Jabatan Pengairan dan Saliran (JPS) dan pihak berkuasa tempatan (PBT) menjalankan kajian segera di kawasan kerap berlaku banjir di negeri ini untuk menyelesaikan perkara berkenaan.
Sultan Ibrahim dalam satu kenyataan bertitah agar laporan daripada kajian itu diserahkan kepada baginda.
“Gangguan terhadap sistem saliran di longkang atau parit antara punca utama berlakunya banjir kilat ketika musim hujan.
Kejadian banjir kilat yang berlaku di beberapa kawasan rendah sekitar bandar raya Johor Bahru, Johor hari ini.
“JPS Johor dan PBT dengan segera jalankan kajian dan segerakan laporan kepada saya, agar dapat dikenal pasti pihak yang bertanggungjawab dalam perkara ini.
“Taburan hujan yang tinggi akan menyebabkan berlaku banjir kilat seterusnya mengakibatkan kemusnahan harta benda serta memberi kesan kepada penduduk,” titahnya Royal Press Office (RPO), hari ini.
Baginda turut menasihatkan penduduk khususnya yang menetap di kawasan berisiko supaya mengambil langkah berjaga-jaga disebabkan faktor cuaca tidak menentu. -K! ONLINE


Jemaah dibenarkan solat di seluruh masjid di wilayah – JAWI
Oleh MOHD RASDAN AHMAD

30 September 2021, 4:22 pm
PETALING JAYA – Kehadiran jemaah telah dibenarkan mengikut kapasiti sebenar masjid dan surau di seluruh Wilayah Persekutuan berkuatkuasa serta merta esok.
Pengarah Jabatan Agama Islam Wilayah Persekutuan (JAWI), Mohd. Ajib Ismail berkata kebenaran tersebut bagaimanapun bersyarat dengan penjarakan 1.5 meter bagi semua aktiviti solat Jumaat, solat fardu dan solat berjemaah yang lain.
“Semua masjid dan surau dibenarkan untuk melaksanakan aktiviti pengimarahan seperti Kuliah Maghrib, Kuliah Subuh, Kuliah Dhuha, Kuliah Zohor, Tazkirah Sebelum Solat Jumaat, Tadarus Al-Quran, Kuliah Muslimat, Bacaan Yasin, Tahlil, Program Zikir Munajat dan Doa tertakluk kepada prosedur operasi standard (SOP) yang dikeluarkan.
“Semoga umat Islam khususnya di Wilayah-Wilayah Persekutuan terus mematuhi SOP yang telah ditetapkan dan memanfaatkan peluang tersebut untuk mengimarahkan masjid dan surau serta bermunajat dan berdoa agar penularan wabak Covid-19 segera berakhir,” jelasnya melalui satu kenyataan sebentar tadi. -K! ONLINE.


Kematian Zulfarhan: Nasib 18 penuntut UPNM diketahui 2 November ini
Oleh NUZULSHAM SHAMSUDDIN

30 September 2021, 4:20 pm
KUALA LUMPUR – Nasib 18 penuntut Universiti Pertahanan Nasional Malaysia (UPNM) yang didakwa terhadap pertuduhan membunuh, bersubahat membunuh dan mencederakan Pegawai Kadet universiti itu Zulfarhan Osman Zulkarnain akan diketahui 2 November ini.
Hakim Mahkamah Tinggi Datuk Azman Abdullah menetapkan tarikh itu selepas selesai mendengar secara hujahan lisan yang bermula semalam dan hari ini serta hujahan bertulis yang telah dikemukakan daripada pihak pendakwaan dan pembelaan sebelum ini.
“Selepas mengambil kira kelapangan pihak-pihak, mahkamah menetapkan 2 November ini keputusan akhir perbicaraan (pembelaan) pada pukul 10 pagi,” kata hakim itu.
Sepanjang perbicaraan yang bermula pada 29 Januari 2018 pihak pendakwaan telah memanggil seramai 31 saksi antaranya saksi pendakwaan keenam iaitu Pakar Perubatan Forensik Hospital Serdang Dr. Salmah Arshad.
Bagi perbicaraan bela diri yang bermula pada 2 Oktober 2019 pihak pembelaan telah memanggil seramai 20 saksi termasuk pakar perunding forensik di Hospital Sungai Buloh Dr. Rohayu Shahar Adnan merupakan yang saksi pembelaan ke-19.
Pada 31 Julai 2019, Mahkamah Tinggi memerintahkan 18 penuntut Universiti Pertahanan Nasional Malaysia (UPNM) membela diri terhadap pertuduhan membunuh, bersubahat membunuh dan mencederakan Zulfarhan selepas mendapati pihak pendakwaan berjaya menimbulkan kes prima facie di akhir kes pendakwaan.

Lima tertuduh iaitu Muhammad Akmal Zuhairi Azmal, Muhammad Azamuddin Mad Sofi, Muhammad Najib Mohd Razi, Muhammad Afif Najmudin Azahat dan Mohamad Shobirin Sabri berdepan pertuduhan membunuh Zulfarhan, manakala Abdoul Hakeem Mohd Ali didakwa bersubahat membunuh.
Kesalahan itu didakwa dilakukan di sebuah bilik di blok penginapan asrama Jebat, UPNM antara pukul 4.45 pagi dan pukul 5.45 pagi, 22 Mei 2017, mengikut Seksyen 302 Kanun Keseksaan, manakala Abdoul Hakeem didakwa mengikut Seksyen 109 kanun sama, yang memperuntukkan hukuman mati mandatori, jika sabit kesalahan.
Mereka bersama 12 lagi iaitu Mohd. Hafiz Fauzan Ismail, Mohamad Lukhmanul Hakim Mohd Zain, Ahmad Shafwan Berdal, Muhammad Amirul Asraff Mala, Luqman Hakim Shamsuri.
Selain itu ialah Muhammad Sufi Mohd Mustapha, Noriznan Izzairi Noor Azhar, Muhamad Ashraf Abdullah, Muhammad Danial Firdaus Azmir, Muhammad Hasif, Muhammad Adib Iman dan Mohamad Syazwan, juga diperintah membela diri atas pertuduhan mencederakan mangsa.
Mereka didakwa dengan sengaja menyebabkan kecederaan terhadap mangsa, untuk mendapatkan pengakuan bahawa dia telah mencuri komputer riba, mengikut Seksyen 330 Kanun Keseksaan dibaca bersama Seksyen 34 kanun sama, yang membawa hukuman maksimum penjara tujuh tahun dan denda.
Perbuatan itu didakwa dilakukan di dalam bilik 03-05, blok penginapan asrama Jebat universiti itu di Kem Perdana, Sungai Besi antara jam 2.30 pagi dan pukul 5.30 pagi 21 Mei 2017.
Terdahulu pendakwaan yang diwakili Pengarah Pendakwaan Negeri Wilayah Persekutuan Kuala Lumpur Datin Kalmizah Salleh berhujah berdasarkan keterangan saksi pendakwaan ke-30 iaitu bekas Pegawai Perubatan UPNM Dr. Harniza Kosnan yang mengatakan sepanjang Zulfarhan berada di UPNM, si mati tidak pernah mengadu kesukaran atau kesesakan nafas atau sakit jantung atau apa-apa sakit selain daripada demam dan sakit lutut.
“Oleh yang demikian pendakwaan menegaskan bahawa keterangan saksi pembelaan ke-19 (Dr. Rohayu Shahar Adnan) langsung tidak mematahkan dapatan saksi pendakwaan keenam (Dr. Salmah Arshad),” kata pendakwaan itu.
Semalam pihak pembelaan berhujah bahawa terdapat percanggahan keterangan antara dua pakar perubatan berhubung kematian Zulfarhan. -K!ONLINE


Lelaki terkejut jumpa kodok ‘zombi’
Oleh KOSMO!

30 September 2021, 5:00 pm
OTTAWA, Kanada – Seorang lelaki di Kanada mendakwa dia menemui seekor kodok  ‘zombi’ berikutan haiwan amfibia itu masih hidup meskipun kepalanya sudah terpotong, lapor akhbar Mirror UK, kelmarin.
Lelaki itu berkata,  kejadian berlaku ketika dia  bekerja dan menyedari ada seekor kodok  tanpa kepala di atas rumput.
Pada mulanya, dia menyangka kodok itu sudah mati memandangkan kepalanya sudah tiada tetapi terkejut apabila binatang itu mula melompat seperti biasa.
“Saya tidak percaya apa yang saya lihat, ini adalah definisi kodok  ‘zombi’ yang sebenar. Kepalanya sudah tiada tetapi kodok  itu masih hidup.
“Ia kelihatan seperti biasa dan tidak berada dalam kesakitan malah seolah-olah tidak sedar bahawa kepalanya sudah tiada,” kata lelaki itu.
Menurut lelaki yang enggan dikenali itu, dia berpendapat mungkin kepala kodok itu terpotong ketika pekerja pembersihan memotong rumput di kawasan berkenaan.

“Saya mencari kodok itu sehari selepas menemuinya dan mendapati haiwan itu masih hidup serta berada di kawasan sama.
“Saya mengambil keputusan untuk membunuhnya kerana tidak mahu ia menderita kelaparan atau mati dengan cara yang lebih menyeksakan dengan keadaannya yang tidak berkepala,” jelasnya. – Agensi


Pemandu Myvi dipercayai cuai, tiada lesen memandu
Oleh MOHD YUNUS YAKKUB

1 Oktober 2021, 7:36 pm
KLANG – Kemalangan maut melibatkan dua kenderaan termasuk jentolak sehingga mengorbankan seorang remaja perempuan di Jalan Telok Gong berhampiran Masjid Jamek di sini dipercayai akibat kecuaian pemandu Perodua Myvi yang memasuki laluan jentera berat tersebut.
Ketua Polis Daerah Klang Selatan, Asisten Komisioner Shamsul Amar Ramli berkata, semasa kejadian Perodua Myvi yang dinaiki tiga individu termasuk dua beradik itu dalam perjalanan dari arah Pandamaran.
Ketiga-tiga mereka dalam perjalanan pulang ke rumah selepas membeli barangan keperluan di kedai.
“Kereta dipandu remaja lelaki berusia 19 tahun itu dipercayai dipandu laju sebelum hilang kawalan dan memasuki laluan bertentangan sebelum melanggar jentolak.
“Akibatnya, penumpang hadapan Perodua Myvi dikenali Nurshaniza Alaudin, 18, meninggal dunia di lokasi kejadian,” katanya ketika dihubungi Kosmo! hari ini.
Berita berkaitan: Remaja maut nahas dengan jentolak

Menurut beliau, mayat mangsa dihantar ke Hospital Tengku Ampuan Rahimah untuk bedah siasat.
Dua lagi mangsa iaitu pemandu dan adik perempuannya berusia 15 tahun dihantar hospital sama untuk rawatan lanjut.
“Siasatan awal mendapati pemandu kereta tidak mempunyai lesen memandu. Kes disiasat mengikut Seksyen 41(1) Akta Pengangkutan 1987,” jelasnya.-K! ONLINE.


Peluang terakhir sertai Liga Fantasi Kosmo! minggu ke-7
Oleh KOSMO!

1 Oktober 2021, 7:47 pm
PENYERTAAN Liga Fantasi Kosmo! akan ditutup pada Game Week Ke-7 (GW7) bersamaan 2 Oktober 2021 (esok) atau dua jam sebelum sepak mula aksi antara Manchester United dan Everton pada pukul 7.30 malam ini.
Justeru, mereka yang belum berbuat demikian perlu segera mendaftar mengikut arahan disediakan. Bagi mereka yang sudah berada dalam Fantasi Liga Kosmo!, namun masih lagi belum melakukan pendaftaran (maksudnya pasukan dan pengurus sudah ada dalam liga tetapi tiada maklumat pendaftaran pada penganjur), maka penyertaan anda tidak layak untuk memenangi hadiah mingguan atau utama.

Jangan lupa follow dan like Facebook Kosmo! Online bagi menyertai Liga Fantasi Kosmo!. Akhbar Kosmo! akan menyiarkan senarai nama pemenang dan cara-cara menyertai pertandingan.
Daftar segera sama ada dengan cara mengimbas QR Kod atau menerusi pautan di sini: https://docs.google.com/forms/d/e/1FAIpQLSccr9dR_n-baD4awJrU9Nf9715SBw09J8mYJlH2OeMxNVvtLw/viewform


20 lagi terlibat rusuhan depan tokong ditahan
Oleh EDDY AQMAL MOHAMED HAMIDI

1 Oktober 2021, 8:44 pm
KUALA LUMPUR – Seramai 20 lagi individu telah ditahan polis susulan kejadian rusuhan di hadapan sebuah tokong di Jalan Sungai Besi, Salak Selatan di sini pada 28 September lalu.
Ketua Polis Daerah Cheras, Asisten Komisioner Muhammad Idzam Jaafar berkata, tangkapan dibuat pada 29 dan 30 September melibatkan individu berusia 18 hingga 84 tahun.
“Kira-kira pukul 8.30 malam 29 September lalu, polis telah menahan dua lelaki tempatan berusia 38 serta 56 tahun dan pada 30 September kira-kira pukul 1.30 pagi sewaktu pihak polis mengepung kawasan tokong untuk membuat tangkapan, pihak tokong telah bertindak menyerah diri.
“Pihak tokong kemudiannya telah menyerahkan satu surat permohonan maaf yang ditujukan pada pasukan polis bagaimanapun tangkapan tetap dibuat ke atas 18 lagi individu yang terdiri daripada 12 lelaki dan enam wanita berusia 18 hingga 84 tahun,” katanya dalam satu kenyataan hari ini.
Katanya, dua daripada suspek yang ditahan telah dibebaskan dengan jaminan polis berikutan faktor usia manakala 10 suspek telah direman satu hari bagi membantu siasatan.
Muhammad Idzam berkata, kertas siasatan yang lengkap telah dikemukakan kepada Timbalan Pendakwa Raya hari ini dengan cadangan pertuduhan di bawah Seksyen 148 Kanun Keseksaan, Seksyen 186 Kanun Keseksaan dan Seksyen 353 Kanun Keseksaan.

“Pertambahan pertuduhan di bawah Peraturan 17 Peraturan-Peraturan Pencegahan dan Pengawalan
Penyakit Berjangkit (Pelan Pemulihan Negara) 2021 turut dicadangkan memandangkan kesemua suspek telah berkumpul beramai-ramai di tempat awam.
“Susulan video berkaitan isu ini yang tular di media sosial, pihak polis menasihatkan orang ramai agar tidak membuat sebarang spekulasi, andaian atau pendapat yang boleh menimbulkan kekeliruan, kegusaran dan menggugat ketenteraman awam,” ujar beliau.
Terdahulu, Kosmo! Online pada 28 September lalu menafikan terdapat sebarang tindakan untuk merobohkan mana-mana tokong dalam rusuhan yang terjadi di hadapan sebuah tokong di Jalan Sungai Besi di sini.
Difahamkan, ketika itu pihak Pejabat Tanah dan Galian Wilayah Persekutuan Kuala Lumpur (PTG) sedang menjalankan operasi membuat pagar penghadang ‘Hoarding’ bagi membina jalan sebagai laluan untuk ke sekolah berhampiran.
Bagaimanapun, ketika kerja sedang dijalankan sekumpulan individu bersenjatakan kayu dan besi telah bertindak menghalang serta memecahkan mesin jentolak selain menyerang anggota polis yang bertugas di tempat kejadian. K! ONLINE


Netizen kagum pemuda OKU kerja angkat tandan sawit guna sebelah tangan
Oleh AHMAD SHAHERMAN SHAMSURI

1 Oktober 2021, 9:19 pm
PETALING JAYA – Walaupun mempunyai sebelah tangan, namun ia bukan penghalang bagi seorang pemuda mencari rezeki halal dengan bekerja sebagai pengangkat tandan kelapa sawit.
Aksi lelaki yang juga orang kelainan upaya (OKU) itu telah tular di aplikasi TikTok selepas ia dimuat naik di akaun @adypurtarumapea2.
Berdasarkan klip video berdurasi 58 saat itu, kelihatan pemuda berkenaan hanya menggunakan tangan sebelah kanan sahaja untuk mengangkat tandan sawit ke dalam lori.
Lebih menarik, walaupun hanya mempunyai sebelah tangan dia langsung tidak mempunyai masalah untuk mengangkat tandan sawit sama seperti insan normal yang lain.
Susulan klip video terbabit, rata-rata pengguna aplikasi itu kagum dengan kegigihan serta usaha yang telah dilakukan pemuda itu demi mencari rezeki yang halal walaupun dia seorang OKU.
“Biarpun dia OKU namun dia tidak meminta minta, tetap guna kudrat utk mencari rezeki,” tulis Faizal Pijan pada ruangan komen.

Turut meninggalkan komen adalah seorang lagi pengguna dikenali sebagai Nur Fatihah.
“Yang ada kudrat sempurna anggota badan pun belum tentu boleh buat mcm ni,1001 alasan diberi nak keja pun. Nak seribu daya tak nak seribu dalih, hidup ni jangan selalu meminta, tanpa usaha,” katanya.-K! ONLINE


Pegawai farmasi dituduh pukul isteri, ugut jerut leher anak
Oleh NORLIZAH ABAS

1 Oktober 2021, 8:42 pm
SELAYANG – Seorang pegawai farmasi mengaku tidak bersalah di Mahkamah Majistret di sini hari ini atas tiga pertuduhan termasuk memukul isterinya dan mengugut untuk menjerut leher anak mereka dengan wayar, bulan lalu.
Loh Chuan Tuck, 32, membuat pengakuan itu dan mohon dibicarakan selepas pertuduhan dibacakan di hadapan Majistret Nik Mohd Fadli Nik Azlan.
Lelaki itu didakwa melakukan ugutan jenayah ke atas Chan Ket Yee, 40, untuk menjerut leher anak-anak mereka dengan tali wayar.
Bapa dua anak itu didakwa melakukan khianat dengan cara merosakkan sebuah telefon bimbit milik isterinya di sebuah rumah di Bandar Country Homes, Rawang di sini pada pukul 10.30 malam, 27 September lalu.
Bagi tuduhan mengugut, dia didakwa mengikut Seksyen 506 Kanun Keseksaan yang membawa hukuman penjara maksimum tujuh tahun atau denda atau kedua-duanya, jika sabit kesalahan.
Tuduhan khianat pula dikemukakan mengikut Seksyen 426 Kanun sama, yang membawa hukuman penjara maksimum lima tahun atau denda, atau kedua-duanya.

Pegawai farmasi itu turut didakwa menyebabkan kecederaan dengan memukul belakang badan isterinya pada tempat, masa dan tarikh sama.
Bagi kesalahan itu, tertuduh didakwa mengikut Seksyen 323 Kanun Keseksaan dibaca bersama Seksyen 326A kanun yang sama yang membawa hukuman penjara maksimum setahun atau denda sehingga RM2,000 atau kedua-duanya.
Mahkamah membenarkan tertuduh diikat jamin RM6,000 bagi kesemua pertuduhan dengan seorang penjamin dan menetapkan 20 Januari 2021 untuk sebutan kes. – K! ONLINE.


Lebih 190,000 usahawan, ahli koperasi disasar carum Perkeso
Oleh MOHAMAD NAUFAL MOHAMAD IDRIS

1 Oktober 2021, 7:26 pm
KUALA SELANGOR – Kementerian Pembangunan Usahawan dan Koperasi (MEDAC) menyasarkan menarik lebih 190,000 usahawan dan ahli koperasi di bawah naungannya mencarum dalam skim Pertubuhan Keselamatan Sosial (Perkeso) dalam masa tedekat.
Menterinya, Tan Sri Noh Omar berkata, skim yang ditawarkan Perkeso mampu memberikan manfaat sekiranya berlaku perkara tidak diingini kepada dua golongan tersebut.
Justeru, kata beliau, pihaknya akan bekerjasama dengan Kementerian Sumber Manusia dalam memudah cara permohonan caruman itu.
“Kita akan bermula dengan lebih 300 usahawan di Parlimen Tanjong Karang dan bagi saya rugi sekiranya tiada caruman Perkeso ini.
“Faedahnya banyak bagi membantu golongan berkenaan,” katanya selepas menghadiri sambutan Jubli Emas ke-50 Perkeso peringkat Tanjong Karang di sini, hari ini. -K! ONLINE.


Ratusan jatuh sakit akibat bakteria Salmonella misteri
Oleh KOSMO!

1 Oktober 2021, 9:00 pm
WASHINGTON – Pusat Kawalan dan Pencegahan Penyakit (CDC) Amerika Syarikat menyatakan kelmarin bahawa pihaknya menyiasat punca wabak  bakteria Salmonella yang menyebabkan 419 individu di 35 buah negeri jatuh sakit, lapor agensi berita United Press International semalam.
Pegawai kesihatan awam belum mengaitkan penyakit tersebut dengan mana-mana makanan spesifik dan meminta orang ramai untuk membantu mengesan punca ia berlaku.
Dalam kalangan ratusan pesakit itu, 66 daripada mereka dimasukkan ke hospital.
CDC berkata, agensi itu mula menerima laporan individu yang jatuh sakit akibat bakteria salmonella pada 30 Ogos lalu dan memuncak menjadi 25 kes sehari pada penghujung Ogos dan awal September lepas.
Gejala salmonella termasuk cirit-birit, demam panas, muntah-muntah, kekeringan pada bahagian mulut dan tekak serta pening kepala.
CDC berkata, gejala biasanya bermula enam jam selepas bakteria itu memasuki tubuh.

Kebanyakan pesakit sembuh tanpa sebarang rawatan antara empat hingga tujuh hari selepas ia bermula.
Kanak-kanak berusia di bawah lima tahun, warga emas berusia 65 tahun dan ke atas serta golongan yang mempunyai sistem imunisasi yang rendah lebih cenderung mengalami gejala yang teruk. -AGENSI


KUFC kecundang di tangan Negeri Sembilan FC
Oleh YATIMIN ABDULLAH

1 Oktober 2021, 11:29 pm
KOTA BHARU – Kelab Bola Sepak Kelantan United (KUFC) mengalami kekalahan kedua dalam saingan Kumpulan C, Piala Malaysia apabila tewas 0-1 di tangan Negeri Sembilan FC pada aksi Stadium Sultan Muhammad IV di sini sebentar tadi.
Turun dengan misi untuk menang, kedua-dua pasukan mempamerkan aksi seimbang apabila saling berbalas-balas serangan untuk mendapatkan jaringan pembukaan pada awal perlawanan.
Pemain gantian Negeri Sembilan FC, Mohd. Ferris Daniel menceriakan kem mereka apabila meledak jaringan tunggal perlawanan pada minit ke-81 selepas melepaskan rembatan ke gawang KUFC.
Jaringan pada lewat babak permainan itu kekal hingga tamat perlawanan sekali gus menyaksikan Negeri Sembilan FC meraih tiga mata penuh pertama dalam saingan Piala Malaysia musim ini. -K! ONLINE.


Aplikasi Telegram digodam, scammer pinjam wang daripada kenalan
Oleh ROSLIZA MOHAMED

1 Oktober 2021, 7:23 pm
KOTA BHARU – Seorang peniaga kedai makan tidak menyangka aplikasi Telegram pada telefon pintarnya digodam oleh pihak tertentu yang meminjam wang daripada kenalannya sejak beberapa hari lalu.
Menurut Khairuddin Ismail,48, berkata, ekoran kejadian itu, beberapa rakannya mendakwa telah memindahkan wang ke akaun bank atas nama Fatin Nadhirah Mat Sah dan Jalaludin dengan jumlah keseluruhan melebihi RM9,000.
Menurutnya, dia menyedari akaun Telegram digodam selepas dihubungi rakan ketika berada di rumahnya di Ketereh di sini pada pukul 10.45 pagi kelmarin.
“Seorang rakan menghubungi saya dan bertanya sama ada mahu meminjam wang atau tidak. Saya terkejut dan menafikan mahu meminjam wang daripadanya.
“Selepas itu, ada beberapa orang rakan lain memaklumkan bahawa mereka ada dihubungi oleh akaun Telegram menggunakan nama dan profil gambar saya melalui beberapa nombor telefon. Pada hakikatnya, saya tidak pernah menggunakan nombor itu,” katanya ketika ditemui Kosmo! hari ini.
Khairuddin yang merupakan pesara Pengarah Bahagian Perhubungan Awam Tentera Darat menegaskan bahawa dia tidak terlibat dalam kegiatan untuk meminjam wang daripada kenalannya sendiri menerusi aplikasi Telegram.

Ujarnya, dia merasa amat terkilan apabila ada individu menggunakan akaun Telegram untuk melakukan kegiatan penipuan yang melibatkan mangsa dalam kalangan rakan-rakannya.
Tambahnya, dia telah membuat laporan polis mengenai kejadian itu di Balai Polis Ketereh di sini kelmarin.
Sementara itu, Ketua Jabatan Siasatan Jenayah Komersil Kelantan, Superintendan Ahmad Azizul Mohamed ketika dihubungi mengesahkan polis menerima laporan mengenai kejadian itu daripada Khairuddin dan mangsa terlibat.
Menurutnya, kes disiasat mengikut Seksyen 420 Kanun Keseksaan kerana menipu. -K! ONLINE.


Air laut Teluk Jakarta dicemari paracetamol
Oleh KOSMO!

1 Oktober 2021, 8:00 pm
JAKARTA – Satu kajian yang dijalankan menunjukkan sejumlah air laut di wilayah Teluk Jakarta telah dicemari ubat-ubatan dan salah satunya ialah paracetamol, lapor laman berita Detik.com semalam.
Penyelidikan yang terbitkan dalam jurnal Science Direct pada Ogos lalu itu menganalisis sampel yang dikumpulkan di empat lokasi di Teluk Jakarta dan satu lokasi di pantai utara Jawa Tengah.
Kumpulan penyelidik tersebut adalah dari Fakulti Farmasi dan Sains Biomolekular dari Universiti Brighton, Pusat Persekitaran Akuatik Britain, Pusat Penyelidikan Oseanografi Indonesia dan Institut Sains Indonesia (LIPI/BRIN).
“Kami mengesan paracetamol di dua buah lokasi di Teluk Jakarta iaitu Angke dan Ancol. Setakat pengetahuan kami, tahap paracetamol atau ubat tahan sakit yang dikesan di Angke adalah 610 ng/L dan ia merupakan salah satu kepekatan yang tertinggi.
“Di Ancol pula, kami mengesan kepekatan paracetamol pada kadar 420 ng/L. Kepekatan yang dilaporkan di kedua-dua lokasi tersebut adalah lebih tinggi berbanding data daripada lokasi lain,” kata penyelidik kajian tersebut.
Jelas penyelidik, ini merupakan kajian pertama melibatkan gambaran kualiti air laut berdasarkan kepekatan paracetamol di perairan sekitar Indonesia.

Penyelidik bagaimanapun mengatakan bahawa ia memerlukan penyelidikan yang lebih lanjut dan menganggap data tersebut sebagai gambaran awal terhadap kualiti air di daerah-daerah di Indonesia. – AGENSI


Wanita minta suami kahwin saudara sendiri
Oleh KOSMO!

1 Oktober 2021, 7:00 pm
JAKARTA – Seorang wanita di Indonesia membuat pengakuan mengejutkan yang menyatakan bahawa dia rela suaminya berkahwin dengan saudaranya sendiri kerana bimbang tiada sesiapa yang akan menguruskan lelaki itu apabila dia sudah tua, lapor laman berita Merdeka baru-baru ini.
Menerusi satu video yang dikongsikan di TikTok, wanita tersebut berkata, dia bimbang sekiranya suaminya berkahwin dengan wanita yang akan menyakitinya, lantas memberi cadangan agar lelaki itu menikahi saudaranya.
“Nanti apabila saya sudah tua, kami hanya tinggal berdua.
“Pada siapa harus saya berharap ketika tulang saya sudah tidak kuat (untuk menguruskan rumah tangga)? Jadi, saya menyuruh suami saya berkahwin dengan saudara sendiri yang sudah diketahui kebaikan dan latar belakangnya,” kata wanita tersebut.
Tambah wanita itu, saudaranya turut menunjukkan keikhlasan untuk dipinang menjadi isteri baharu suaminya meskipun tanpa sebarang mas kahwin.
“Kalau dengan saudara sendiri, saya jamin 100 peratus bahawa dia akan setia.

“Buktinya, saudara saya begitu ikhlas. Saya katakan kepadanya agar dia menerima suami saya seadanya,” ujarnya.
Perkahwinan tersebut akan diadakan tidak lama lagi. – Agensi


Ebit Lew dipanggil lagi ke Bukit Aman
Oleh EDDY AQMAL MOHAMED HAMIDI

1 Oktober 2021, 6:06 pm
PETALING JAYA – Pendakwah terkenal, Ebit Lew sekali lagi dipanggil ke Bukit Aman semalam untuk diambil keterangan berhubung siasatan kes gangguan seksual yang dikaitkan dengan dirinya sebelum ini.
Pengarah Jabatan Siasatan Jenayah (JSJ) Bukit Aman, Datuk Seri Abd. Jalil Hassan mengesahkan telah memanggil semula pendakwah itu bersama isterinya ke Bukit Aman semalam.
“Pendakwah itu dan isterinya memberikan kerjasama untuk dirakam percakapan mereka,” katanya dalam satu kenyataan di sini hari ini.
Orang ramai dinasihatkan agar tidak mengeluarkan sebarang kenyataan dan menyebarkan apa-apa juga bahan di mana-mana platform bagi mengelakkan sebarang spekulasi dan provokasi sehingga menjejaskan siasatan polis.
Terdahulu, Ebit atau nama sebenarnya, Ebit Irawan Ibrahim Lew dipanggil buat kali pertama ke Bukit Aman untuk dirakam percakapannya pada 19 Ogos lalu berhubung siasatan dakwaan gangguan seksual.
Abd. Jalil sebelum ini memaklumkan siasatan dijalankan mengikut Seksyen 509 Kanun Keseksaan, Seksyen 14 Akta Kesalahan-kesalahan Kecil 1955 dan Seksyen 233 Akta Komunikasi dan Multimedia 1998. – K! ONLINE


Cemburu punca wanita dikelar sampai mati
Oleh EDDY AQMAL MOHAMED HAMIDI

1 Oktober 2021, 5:53 pm
KAJANG – Seramai enam individu ditahan berhubung kes penemuan mayat seorang wanita di sebuah kedai makan di Bandar Rinching, Semenyih di sini pada Selasa lalu.
Ketua Polis Daerah Kajang, Asisten Komisioner Mohd. Zaid Hassan berkata, mereka yang ditahan merupakan seorang warga tempatan, tiga warga Myanmar dan dua warga Pakistan yang semuanya berusia 30 hingga 50 tahun.
“Beberapa barang kes turut dirampas antaranya telefon bimbit dan dokumen peribadi milik si mati, barang kemas, wang RM2,400 dan pakaian suspek yang mempunyai kesan darah.
“Hasil bedah siasat mendapati punca kematian disebabkan kelaran objek tajam pada leher, belakang tengkuk dan pipi si mati,” katanya dalam kenyataan hari ini.
Berita berkaitan: Mayat wanita disyaki dibunuh ditemui dalam kedai
Menurut Mohd. Zaid, mangsa dipercayai dibunuh akibat cemburu dan pihak polis kini sedang berusaha mengesan waris si mati memandangkan mayatnya masih belum dituntut.

“Kesemua suspek masih dalam tahanan reman sehingga 5 Oktober ini bagi membantu siasatan,” ujar beliau.
Terdahulu, Kosmo! pada 28 September lalu melaporkan tentang penemuan mayat seorang wanita warga Indonesia berusia awal 50-an dalam keadaan tidak berbaju dan diselimuti sehelai kain di dalam sebuah premis kedai makan.-K! ONLINE


Suami bakar isteri kerana enggan layan kehendak batin
Oleh KOSMO!

1 Oktober 2021, 5:33 pm
JAKARTA – Seorang suami nekad membakar isteri dan anak tirinya selepas sering bertengkar dipercayai kerana wanita itu tidak tahan melayan kehendak nafsu seksualnya, lapor laman berita Detik hari ini.
Adi Susanto, 31, dari wilayah Jawa Timur dilaporkan sering meminta untuk mengadakan hubungan intim sehingga lima kali sehari, menyebabkan isterinya, SM, 31, berasa tidak tahan dengan kehendaknya itu.
Menurut seorang jiran, mangsa sering menceritakan kepadanya mengenai masalah rumah tangganya, di mana mereka sering bertengkar kerana wanita itu sering keluar dari rumah tanpa keizinan suaminya.
“Mangsa sering meluahkan perasannya dan bercerita bahawa dia tidak mampu melayan kehendak nafsu suaminya yang sering meminta untuk mengadakan hubungan intim sehingga lima kali sehari.
“Mangsa juga mengakui bahawa dia berasa penat dan sakit ‘melayan’ suaminya,” katanya yang enggan dikenali.
Sementara itu, menurut bapa suspek, Suhar, 70, anak dan menantunya sering bertengkar dalam tempoh dua bulan kebelakangan ini meskipun telah dinasihati berkali-kali.

“Saya nasihatkan Adi agar jangan sering bertengkar kerana malu kepada jiran tetangga.
“Saya juga ada menegur SM supaya jangan selalu keluar dari rumah tanpa kebenaran suami. Kali terakhir, dia keluar rumah dan tidak pulang selama tiga hari,” katanya.
Menurut laporan, Adi pernah berkahwin sebanyak tujuh kali, manakala SM juga pernah mendirikan rumah tangga sebanyak lima kali.
Kedua-dua mereka baru mendirikan rumah tangga sekitar tujuh bulan yang lalu.
Dalam pada itu, Ketua Polis Probolinggo, Raden Muhamad Jauhari berkata, suspek mengaku berasa cemburu dan marah kepada isterinya kerana yakin wanita itu curang kepadanya.
“Menurut suspek, isterinya mempunyai teman lelaki.
“Pada hari kejadian, mangsa keluar dari pagi hingga malam. Sejurus pulang, mereka bertengkar dan pergaduhan itu berakhir dengan suspek bertindak membakar isterinya,” ujarnya. – Agensi


Siri Jelajah Ikhlas bermula di Johor
Oleh KOSMO!

1 Oktober 2021, 6:42 pm
JOHOR BAHRU – Seorang ibu tunggal yang sebelum ini mencari rezeki dengan menjual juadah sarapan pagi kini terlantar di rumah selepas mengalami lumpuh di bahagian badan kanannya sejak setahun lalu.
Kini, Maimun Said, 50, tidak mampu menguruskan diri sendiri sebaliknya perlu bergantung harap kepada empat anak lelakinya yang berumur antara 15 hingga 27 tahun yang tinggal bersama.
“Anak sulung bekerja sebagai pengawal keselamatan dengan gaji RM1,000 lebih, jadi selepas membayar duit sewa sebanyak RM700 sebulan, lebihan daripada gaji itu akan digunakan untuk menampung kehidupan kami sekeluarga.
“Jika hendak diikutkan memang tidak cukup, namun kami cuba berjimat seberapa yang mampu dengan membeli barangan keperluan secara ala kadar,” katanya.
Maimun ditemui pemberita sempena Program Jelajah Ikhlas Central Sugars Refinery Sdn. Bhd. (CSR), Era Foods MY dan Media Mulia Sdn Bhd. (MMSB).
Program julung kali diadakan itu bertujuan untuk membantu keluarga B40 yang terjejas ekoran pandemik Covid-19.

Salah seorang ahli keluarga Maimun menerima barangan sumbangan di hadapan rumahnya di Johor Bahru.
Siri jelajah yang bermula pada awal September hingga Oktober ini menyediakan sumbangan wang tunai, produk CSR dan beras Era serta hadiah eksklusif daripada MMSB.
Selain itu, bekas pekerja pembersihan hotel di Singapura, Azmin Sakur, 31, yang tinggal di Felda Simpang Waha, Kota Tinggi terpaksa bergelut demi meneruskan kehidupan dalam ekonomi yang sukar kini.
Menurut bapa kepada dua orang anak yang telah berkelana di Kota Singa selama lima tahun itu, dia terpaksa mengambil keputusan berhenti kerja susulan kerajaan melaksanakan Perintah
Kawalan Pergerakan (PKP) sekali gus pintu sempadan negara ditutup.
“Dari bujang sehingga berkahwin, saya selesa bekerja di Singapura. Meskipun terpaksa bangun pagi untuk meredah kesesakan, namun berbaloi dengan gaji diperolehi.
“Tahun lalu ketika Covid-19 berlaku, syarikat mula menetapkan syarat di mana kami tidak dibenarkan kuarantin di hotel. Menyebabkan saya terpaksa mengambil keputusan pulang ke rumah mentua bersama isteri dan anak.
“Tambahan pula ketika itu ayah mentua baru sahaja meninggal dunia,” jelasnya. Azmin bersama isteri, Haziyah Hadman, 28, mengambil keputusan berniaga menjual mi celup untuk menampung komitmen bulanan dan juga perbelanjaan harian,” katanya.
Dia tidak menyangka sambutan diterima terhadap mi celup yang menampilkan rasa ala Thailand diusahakan itu amat positif serta diminati penduduk Felda.
“Tidak dinafikan bila berniaga ada pasang surutnya. Tambahan pula kami hanya mengambil tempahan dan membuat penghantaran ke rumah. Sehingga kini, kami masih mampu menampung untuk perbelanjaan anak beranak,” katanya.


Caprice + King Coco = Cocorice – Netizen
Oleh KOSMO!

1 Oktober 2021, 6:02 pm
PETALING JAYA – “King Coco campur Caprice bersamaan Cocorice.”
Itu antara komen lucu yang ditulis netizen selepas dua individu sensasi iaitu Caprice dan pensohor media sosial King Koko akhirnya berjumpa empat mata dalam satu sesi pertemuan baru-baru ini.
Menerusi pertemuan tersebut, Caprice atau nama sebenarnya Ariz Ramli, 33, dilihat bertemu dengan King Coco di sebuah pejabat dipercayai milik aktivis kemanusiaan itu.
Susulan daripada itu, ramai netizen yang menjadi pakar cari jodoh apabila ada yang mencadangkan kedua-dua mereka disatukan sebagai suami isteri.
“Elok sangat mereka berdua ini. Semoga berjodohan, tolong semua doakan,” kata seorang pengguna Instagram.
“Apa kata kita jodohkan Caprice dengan King Coco? Dua-dua pelat,” seloroh seorang lagi netizen dalam ruangan komen sebuah hantaran Instagram milik penyanyi rap berkenaan.

Lebih lucu ada pula netizen yang menggabungkan nama mereka: “King Coco campur Caprice jadilah Cocorice.”

TANGKAP layar antara komen lucu netizen yang menjodohkan King Coco dan Caprice.
Dalam entri lain, Caprice turut memuat naik sebuah video memaparkan dia dan King Coco bersaing bagi membuktikan siapakah antara mereka yang paling pelat bertutur dalam bahasa Melayu.
Persaingan tersebut menyaksikan dia dan King Coco membaca sebuah cerita kanak-kanak iaitu sang kancil dan buaya.
“Siapa lagi pelat?” soal Caprice yang meminta pengikut Instagramnya mengundi.
Rata-rata netizen mengundi bahawa King Coco lebih pelat berbanding daripada Caprice.
Sebelum ini, Caprice pernah dikecam kerana dikatakan menyindir King Coco dengan gurauan kasar.
Coco pula turut memberi amaran agar tidak melibatkan dirinya dalam kemelut antara Caprice dengan individu lain.
Untuk rekod, King Coco atau nama sebenarnya, Marshaira Ismail mengesahkan sudah bercerai dengan suaminya, Azrin Anas Abdul Shukor yang dikahwininya pada 1 Januari 2017.
Hasil perkahwinan, mereka dikurniakan dua cahaya mata iaitu Putra Kyle Mateen dan Putra Muhammad Haqeem.
Selain terkenal dengan gaya percakapan ala mat salih, King Coco mencetuskan kontroversi apabila dia dituduh sebagai perampas suami orang.- K! ONLINE


Covid-19 – Perkeso Pahang bayar RM820,603.75
Oleh SALEHUDIN MAT RASAD

1 Oktober 2021, 5:45 pm
BERA – Pertubuhan Keselamatan Sosial (Perkeso) telah membayar pampasan sebanyak RM820,603.75 kepada pekerja dan waris pekerja yang dijangkiti Covid-19 di negeri ini sejak Januari hingga 31 Julai lalu.
Pengerusi Jawatankuasa Sumber Manusia, Belia, Sukan dan Badan Bukan Kerajaan Pahang (NGO) Negeri, Datuk Seri Mohd Johari Hussain berkata, bayaran itu melibatkan 1,041 kes termasuk 24 kes kematian.
“Jumlah tersebut telah dijelaskan kepada pekerja terbabit yang mana prosedur tuntutan adalah sama dengan kes-kes lain seperti faedah pengurusan jenazah.
“Pada masa ini kita menerima kira-kira 30 kes tuntutan setiap hari kerana ia dihantar secara berperingkat-peringkat,”katanya selepas majlis perasmian program sambutan Jubli Emas Perkeso Temerloh di Dewan Sri Kempas Ibu Pejabat polis (IPD) Bera di sini hari ini.
Dalam pada itu beliau berkata, pekerja yang dijangkiti Covid-19 di tempat kerja boleh membuat tuntutan Perkeso sepanjang tempoh cuti sakit atau kuarantin manakala bagi kes melibatkan kematian tuntutan boleh dibuat oleh waris.
“Saya berharap pekerja di negeri ini peka dan tidak mengambil mudah untuk mencarum dengan Perkeso berikutan situasi yang berlaku seperti pandemik Covid-19.

“Pada masa sama saya menggesa pihak majikan berkolaborasi dan bekerjasama dengan Perkeso untuk memberikan kesedaran kepada pekerja untuk mencarum,”ujarnya. -K! ONLINE.


Suami gay tidur dengan adik angkat tanpa seurat benang
Oleh SITI AMINAH MOHD YUSOF

1 Oktober 2021, 5:34 pm
PETALING JAYA – Seorang wanita terkedu apabila mendapat tahu suaminya bernafsu songsang sehingga sanggup menduakan dirinya ketika dia sedang hamil anak sulung dua bulan.
Peguam Syarie dan Konsultan Perundangan Islam, Fahmi Ramli berkata, wanita tersebut hanya mengenali suaminya di media sosial selama sebulan sebelum memutuskan untuk berkahwin selepas pertama kali bertemu.
“Wanita ini tidak kisah sangat kerana ketika itu dia baru putus hubungan dengan bekas teman lelaki. Jadi, dia fikir lebih baik terus sahaja berkahwin. Mereka mengenali hati budi masing-masing selepas bernikah.
“Kali pertama melangkah ke rumah suaminya dia mendapati rumah tersebut begitu kemas, rapi serta sangat teratur. Dia berasa beruntung mendapat seorang suami yang pembersih.
“Cuma, ada satu bilik di rumah itu yang tersimpan baju lelaki yang bukan milik suaminya tetapi dikatakan milik adik angkatnya,” tulisnya di laman Facebook beliau hari ini.
Suaminya memberitahu, adik angkatnya jarang berada di Malaysia sebab sering terbang ke luar negara kerana bertugas sebagai pramugara dan si isteri tidak begitu kisah kerana adik angkat itu tidak tinggal bersama mereka.

Namun, selepas enam bulan mendirikan rumah tangga, adik angkat suaminya datang dan menyatakan hasrat mahu bermalam di rumah berkenaan sehari dua sebelum pulang ke kampung.
“Semasa itu barulah dia tengok secara berhadapan adik angkat suaminya. ‘Jambu’ juga rupanya. Sebelum ini pernah tengok di telefon suaminya saja.
“Malam itu, suaminya asyik berbual dengan adik angkatnya hingga lewat malam. Jadi, dia tidur dulu kerana keletihan. Ketika terjaga dari lena dia mendapati suaminya tiada di sisi.
“Dia cuba buka pintu bilik yang dihuni adik angkat suaminya perlahan-lahan dan terkejut apabila melihat suami bersama adik angkatnya sedang tidur berdua di atas katil tanpa seurat benang,” ujarnya.
Selepas beberapa hari kejadian itu berlaku, wanita itu datang bertemu Fahmi untuk bertanyakan tentang apa yang harus dilakukan.
Peguam itu berkata, perbuatan suami wanita itu salah disisi undang-undang dan hukum syarak memandangkan persetubuhan luar tabie jelas tidak bermoral dan dilarang agama.
Beliau berkata, seorang isteri berhak menuntut fasakh dengan alasan suami berkelakuan keji misalnya mengikut Seksyen 53(1)(h)(ii) Enakmen Keluarga Islam Kedah 2008 dengan kebanyakan negeri mempunyai peruntukan undang-undang yang hampir sama.
Menurutnya, beban pembuktian kes fasakh itu tertanggung ke atas isteri dan jika si isteri mendakwa suaminya berkelakuan bertentangan dengan hukum syarak maka dia perlu membuktikan perkara itu berlaku.
“Isteri sepatutnya perlu melaporkan kepada pihak berkuasa terlebih dahulu untuk proses tangkapan dan siasatan. Jika suami terbukti bersalah dan dijatuhkan hukum barulah dia terbukti berkelakuan keji mengikut hukum syarak.
“Tetapi kalau hendak terus bercerai, bincang secara baik untuk berpisah jika isteri sudah tidak mampu meneruskan perkahwinan. Perpisahan secara baik di bawah Seksyen 47 Enakmen Keluarga adalah jalan penyelesaian terbaik,” ujarnya.
Dalam pada itu, Fahmi berpendapat, bekas suami wanita berkenaan mungkin mengalami masalah biseksual yang mempunyai tariksan sesksual terhadap perempuan dan lelaki.
“Ini bukan soal nafsu semata-mata. Ini penyakit yang perlu diubat bagi seorang lelaki mahupun perempuan yang patut dirawat. Jangan biarkan isu sebegini menjadi kebiasaan untuk didengar. Padah jika kita tidak tegas menanganinya,” ujarnya. – K! ONLINE.


Bapa Sherie Merlis meninggal dunia dalam tidur
Oleh MOHD. HAIKAL ISA

1 Oktober 2021, 6:21 pm
PETALING JAYA – Bapa kepada pelakon Sherie Merlis iaitu Wan Zainal Abidin Wan Kassim meninggal dunia disebabkan serangan jantung pagi tadi.
Allahyarham menghembuskan nafas terakhir sekitar pukul 9.30 pagi pada usia 75 tahun.
Sherie atau nama lengkapnya, Sharifah Saadah Wan Zainal Kassim memaklumkan berita mendukacitakan tersebut menerusi satu kenyataan ringkas kepada media sebentar tadi.
“1 Oktober 2021, Jumaat bersamaan 23 Safar 1443 hijrah, abah saya telah kembali ke rahmatullah setelah mengalami serangan jantung.
“Pukul 5 pagi tadi, adik saya bawa abah pergi hospital apabila dia mengadu sakit dada. Sejam sebelum meninggal dunia, doktor beritahu keadaannya okey dah stabil.
“Abah disahkan meninggal dunia pukul 9.30 pagi dalam tidur  setelah doktor cakap semua sistem dia collapse (tak berfungsi) dan mereka (pasukan perubatan) dah buat proses bantuan pernafasan (CPR) selama 15 minit,” kata pelakon siri televisyen, I-Tanggang: Mother of All Lies itu menerusi kenyataan tersebut.
Tinggal kenangan. Sherie bersama Allahyarham bapanya (tengah).
Sebelum ini, Sherie, 49, tular apabila membuat rayuan menerusi satu video dalam Instagram kerana terdesak meminta bantuan selepas mengalami kebuntuan apabila adik perempuannya disahkan positif Covid-19.

Dalam satu perkongsian video berdurasi empat minit dan 42 saat, dia meluahkan kebimbangan mengenai keselamatan ahli keluarga terutama ibu bapanya berserta enam kanak-kanak yang berada di dalam rumah itu.  – K! ONLINE


Forensik siber kesan kebocoran data peribadi
Oleh AMREE AHMAD

1 Oktober 2021, 6:10 pm
PUTRAJAYA – Kementerian Komunikasi dan Multimedia akan melaksanakan kajian forensik siber bagi menjejaki tahap keseriusan kebocoran data peribadi oleh agensi kerajaan tertentu.
Menterinya, Tan Sri Annuar Musa berkata, langkah penyiasatan berkenaan perlu disegerakan walaupun kebocoran itu tidak melibatkan mana-mana agensi di bawah kementerian tersebut.
“Tiada perkara melibatkan kelemahan yang akan dibiarkan begitu sahaja ketika siasatan bagi kita mencari berapa serius kebocoran itu,” katanya menerusi satu kenyataan di sini hari ini.
Meskipun tidak menyatakan secara terbuka, beliau merujuk isu tular kebocoran data yang didakwa melibatkan pihak Jabatan Pendaftaran Negara dan Jabatan Imigresen baru-baru ini.
Isu itu mula didedahkan melalui forum perbincangan atas talian tempatan, namun dinafikan Menteri Dalam Negeri, Datuk Seri Hamzah Zainudin di Bukit Aman pada Rabu lalu.
Mengulas lanjut, Annuar berkata, pihaknya termasuk Suruhanjaya Komunikasi dan Multimedia Malaysia (SKMM) memantau rapi isu ketirisan tersebut walaupun belum ada dakwaan kukuh dan mengarahkan pihak SKMM untuk menilai semula Akta SKMM 1998 bagi memastikan keselamatan siber tempatan dapat diurus dengan perundangan ketat.

Beliau memberi jaminan bahawa keselamatan siber negara ini masih kukuh malah Malaysia disenaraikan posisi kesepuluh indeks global tahun lalu dan kelima dari segi komitmen serius. – K! ONLINE.


APMM cekup 19 nelayan Vietnam tangkap ikan secara haram
Oleh TOREK SULONG

1 Oktober 2021, 5:00 pm
PASIR PUTEH – Agensi Penguatkuasaan Maritim Malaysia (APMM) Kelantan menahan seramai 19 orang nelayan warga Vietnam ketika mereka sedang menangkap ikan secara haram dengan dua buah bot di 211 kilometer dan 213 kilometer dari Kuala Tok Bali di sini Selasa lalu.
Dalam tangkapan pada pukul 6.45 hingga 7.09 petang itu, APMM turut merampas sebanyak 500 kilogram pelbagai jenis ikan yang telah ditangkap oleh mereka.
Timbalan Pengarah Operasi APMM Kelantan, Komander Maritim Khairun Dalilah Baharin berkata, kedua-dua bot nelayan itu berjaya dipintas Kapal Maritim Tok Bali yang menjalankan Ops Kuda Laut kira-kira 25 kilometer dari sempadan perairan negara Vietnam.
Menurutnya, bot-bot itu cuba untuk meloloskan diri dengan memasuki semula ke perairan negara mereka ketika kapal APMM mengejar mereka, namun gagal.
“Pemeriksaan ke atas bot pertama mendapati ia dikemudi oleh seorang tekong dan dua awak-awak manakala bot kedua pula dinaiki 15 orang awak-awak dan seorang tekong.
“Selain itu, kita juga mendapati nelayan berusia 14 hingga 48 tahun itu tidak memiliki permit menangkap ikan selain tiada dokumen pengenalan diri,” katanya pada sidang akhbar di Jeti Operasi APMM Kelantan di sini hari ini.

Menurut Khairun Dalilah, berdasarkan siasatan, kedua-dua buah bot itu sudah beberapa hari menceroboh perairan negara untuk menangkap ikan secara haram.
Ujarnya, APMM mengambil masa selama 40 jam untuk membawa pulang suspek apabila salah sebuah bot mereka mengalami kerosakan ketika dalam perjalanan pulang ke jeti selain perlu membelah ombak setinggi 2.5 meter, hujan lebat dan tiupan angin mencecah 40 kilometer sejam.
“Nilai rampasan termasuk bot, hasil tangkapan ikan, diesel dan peralatan menangkap ikan dianggarkan RM3 juta. Kesemua nelayan warga Vietnam itu akan dihantar pulang ke negara mereka mengikut proses perundangan.
“Kes disiasat meengikut Seksyen 15(1)(a) Akta Perikanan 1985 dan Seksyen 16(3) akta sama,” ujarnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Proton Saga jatuh bersama tembok penahan runtuh
Oleh SAFINA RAMLI

1 Oktober 2021, 4:27 pm
GEORGE TOWN – Sebahagian tembok penahan di Lengkok Halia, Tanjung Bungah di sini runtuh sehingga menyebabkan sebuah kereta yang diparkir terjunam hari ini.
Bagaimanapun, tiada kemalangan jiwa dilaporkan dalam kejadian pukul 9.30 pagi tersebut.
Menerusi satu rakaman video yang tular di media sosial, sebuah kereta jenis Proton Saga kelihatan terjunam ke dalam runtuhan itu.
Datuk Bandar Majlis Bandaraya Pulau Pinang (MBPP), Datuk Yew Tung Seang berkata, punca kejadian masih dalam siasatan.
“Semalam pihak MBPP mendapati terdapat rekahan pada tembok penahan itu dan kita sudah arahkan pemilik kereta agar tidak meletakkan kenderaan di situ.
“Ketika kejadian terdapat enam buah kereta diparkir, lima kereta dialihkan manakala sebuah lagi kereta tidak sempat dialihkan,” katanya ketika dihubungi di sini hari ini.

Tung Seang berkata, kawasan itu merupakan tanah rizab Jabatan Pengairan dan Saliran (JPS) dan pihaknya telah meminta mereka membaiki runtuhan tersebut.
“Ketika ini kita menunggu laporan lengkap berhubung kejadian itu daripada JPS dan Jabatan Kerja Raya (JKR) bagi mengetahui punca sebenar insiden tanah runtuh berkenaan.
“Pihak JKR bersama JPS sedang menyediakan laporan berhubung perkara tersebut dan jalan itu akan ditutup sehingga kerja-kerja pembaikian (selesai) dijalankan,” katanya – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Remaja maut nahas dengan jentolak
Oleh ISKANDAR SHAH MOHAMED

1 Oktober 2021, 5:15 pm
KLANG – Seorang remaja perempuan berusia 18 tahun maut selepas kereta yang dinaiki terlibat kemalangan dengan sebuah jentolak di Jalan Telok Gong, Pelabuhan Klang di sini, hari ini.
Pengarah Bomba Selangor, Norazam Khamis berkata, pihaknya bergegas ke lokasi kejadian selepas menerima panggilan pada pukul 12.21 tengah hari.
Operasi disertai enam anggota dan pegawai dari Balai Bomba dan Penyelamat Pelabuhan Klang.
“Pemeriksaan mendapati kemalangan melibatkan kereta jenis Perodua Myvi dan jentolak.
“Tiga individu berada di dalam kereta termasuk seorang daripadanya yang disahkan meninggal dunia di tempat kejadian,” katanya dalam kenyataan hari ini.
Menurut beliau, kemalangan itu mengakibatkan dua penumpang Myvi cedera ringan dan dikeluarkan orang awam sebelum ketibaan bomba.

“Pemandu jentolak terselamat. Mayat mangsa dihantar ke hospital,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


6 finalis sedia berentap rebut gelaran Juara COF LOCKSTAR
Oleh KOSMO!

1 Oktober 2021, 5:13 pm
PETALING JAYA – Program realiti pertama secara dalam talian terbitan syarikat rakaman COF Music iaitu COF LOCKSTAR bakal melabuhkan tirai menerusi peringkat akhir pada 2 Oktober, jam 9 malam di saluran YouTube COF Music.
Enam finalis berentap bagi merebut gelaran Juara COF LOCKSTAR, sekali gus membawa pulang hadiah bernilai RM50,000 yang mana merangkumi wang tunai RM8,888, trofi dan kontrak bersama COF Music.
Tempat kedua akan membawa pulang RM5,555 berserta trofi manakala pemenang tempat ketiga meraih RM3,333 beserta trofi.
Sementara itu turut disediakan dua kategori iaitu ‘Most Creative’ dan ‘Most Viewers’ yang masing-masing membawa pulang RM1,000 dan trofi.
Enam peserta akhir terdiri daripada Azumi, Jiha Akhir, Ryan Razali, Yusuf Kassim, Zee Rahmat dan kumpulan Banyak Bunyik Republik.
Pengarah Urusan COF Music, Aman Nassim berkata, COF LOCKSTAR yang bermatlamat melahirkan penyanyi baharu yang bersandarkan pada bakat akhirnya dapat dicapai berdasarkan kualiti enam finalis itu.

“Semua finalis ada kelebihan masing-masing. Malah, mereka juga daripada genre berbeza. Sebagai contoh, macam Zee Rahmat dia ada gaya tersendiri yang mana lebih pada R&B. Kalau Ryan pula rapper. Begitu juga band yang mengetengahkan muzik yang unik. Ketiga mereka ini beri persaingan hebat.
“Dari minggu pertama hingga empat, produksi sudah memberikan pelbagai genre lagu kepada mereka. Jadi, untuk pentas akhir ini mereka bakal mempersembahkan satu lagu nyanyian semula atau ‘cover version’ dan satu lagu baru yang diciptakan khas buat mereka.
Untuk ‘final’, kita sudah rakam persembahan dengan iringan ‘live band’. Kita nak tahu sejauh mana kemampuan mereka membuat persembahan secara ‘live band’. Komen juri dan keputusan saja dibuat secara langsung.
“Berdasarkan persembahan mereka sepanjang empat minggu lalu sehingga layak ke pentas akhir, saya berasakan mereka sudah bersedia masuk pasaran muzik tempatan. Kesemua fnalis ini ada kelebihan mereka jika masuk industri. Kita sudah nampak hala tuju muzik mereka nanti. Pendek kata, mereka ada potensi besar untuk menyerlah.
“Mereka antara daripada 2,000 peserta yang hebat. Sebagai label perlu ketengahkan bakat mereka Sebagai pelapis dalam industri,” katanya.
Aman berkata, single baharu yang dipersembahkan pada peringkat akhir nanti bakal dirakamkan semula dalam versi studio bagi tujuan pasaran komersial dan promosi.
“Lagu baharu yang dinyanyikan pada pentas akhir adalah single mereka. Untuk pasaran komersial dan promosi pula akan menjalani rakaman. Sebab untuk akhir ini saja mereka kena menyanyikannya secara langsung dengan band. Mereka bertuah apabila ‘live band’ diiringi oleh beberapa individu hebat dalam bidang muzik. Semua memberikan kerjasama baik.
“Setakat ini kita masih kekal dengan perancangan untuk menjadikan pemenang tempat pertama, kedua dan ketiga sebagai artis COF Music. Untuk yang lain pula akan dibincangkan kemudian. Kalau ada perancangan itu kita akan ambil mereka,” katanya.
Dalam masa sama, Aman optimis untuk meneruskan COF LOCKSTAR pada musim kedua selain menerbitkannya di beberapa negara lain seperti Indonesia, Singapura, Thailand dan Brunei.
“Musim pertama ini kita mendapat maklum balas yang bagus. Jadi, musim kedua akan diteruskan tahun depan. Dengan adanya program ini ramai bakat baru nak tonjolkan diri. Sebab ramai terlepas nak masuk. Mereka mahu menjadikan program ini sebagai platform mereka. Insya-Allah, kalau ada stesen televisyen atau pihak lain sebagai contoh platform OTT yang ingin bekerjasama, saya okey saja.
“Cuma, apa saya harapkan memang nak buat COF LOCKSTAR versi Indonesia. Sekarang ini dalam proses ke arah itu. Jika semua berjalan lancar, insya-Allah akan berlangsung tahun depan. Selain itu, saya juga menyasarkan nak kerjasama dengan beberapa negara lagi seperti Singapura, Thailand dan Brunei. Kiranya, kalau dapat semua ini, musim akan datang kita nak ‘live stream’ dengan semua negara ini dalam menjayakan COF LOCKSTAR,” katanya. – K! ONLINE


KeTSA, TNB pacu peralihan tenaga negara
Oleh SITI AMINAH MOHD YUSOF

1 Oktober 2021, 5:08 pm
PETALING JAYA – Kementerian Tenaga dan Sumber Asli (KeTSA) menyatakan kesediaan untuk bersama-sama Tenaga Nasional Berhad (TNB) bagi mencari penyelesaian terbaik dalam menyeimbangkan kehendak industri di samping menyempurnakan amanah kepada rakyat dan negara.
Menterinya, Datuk Seri Takiyuddin Hassan berkata, TNB sebagai jantung negara dalam industri tenaga mempunyai tanggungjawab besar untuk berkhidmat kepada rakyat pada masa yang sama memenuhi keperluan industri.
“Saya akan sentiasa komited untuk memastikan keseimbangan ini dan akan bersama-sama kepimpinan TNB untuk mencari penyelesaian terbaik bagi menyeimbangkan antara kedua-dua tanggungjawab berkenaan.
“Saya amat berpuas hati dengan penerangan, penjelasan yang disampaikan dan kita boleh menilai betapa besarnya sumbangan industri tenaga ini kepada kehidupan rakyat,” katanya dalam lawatan kerjanya yang pertama di Ibu Pejabat TNB di Bangsar Selasa lalu.
Dalam lawatan lebih tiga jam itu, beliau turut didedahkan dengan operasi sistem grid dan pemantauan bekalan elektrik 24 jam kepada lebih sembilan juta pelanggan di seluruh Semenanjung Malaysia.
Komitmen itu tepat pada masanya ketika TNB sedang dalam rundingan dengan Suruhanjaya Tenaga bagi memuktamadkan cadangan Tempoh Regulatori Ketiga (RP3) di bawah pelaksanaan mekanisme Kawal Selia Berasaskan Insentif (IBR) pada tahun hadapan.

Tempoh tiga tahun RP3 dijadualkan bermula 1 Januari 2022 berikutan tempoh RP2 dilanjutkan selama setahun sehingga 31 Disember 2021 berikutan pandemik Covid-19.
Pelaksanaan RP3 dijangka membolehkan TNB mengukuhkan peranan dalam Pelan Pemulihan Negara termasuk dalam aspek kajian tarif dan pelaburan modal bagi tempoh tiga tahun akan datang sejajar memenuhi keperluan peralihan tenaga negara.
Sementara itu, Presiden dan Ketua Pegawai Eksekutif TNB, Datuk Ir. Baharin Din berkata, bermula sebagai agensi yang menyediakan keperluan asas iaitu membekalkan tenaga elektrik, TNB berperanan sebagai agensi penggerak kemajuan selain berpotensi menjadi pelopor pembangunan ekonomi baru negara.
“Sepanjang pandemik ini TNB telah membantu kerajaan dengan pemberian diskaun bil elektrik berjumlah RM313 juta untuk tahun 2020 dan 2021 kepada rakyat selain bantuan menerusi pelbagai inisiatif lain seperti program Bakul Prihatin Negara bernilai RM2 juta,” katanya.
Beliau berkata, TNB berbangga dapat berbakti kepada rakyat dan negara antaranya melalui aktiviti tanggungjawab sosialnya, program pembangunan vendor dan lain-lain mencecah RM21 bilion bagi tempoh Januari 2018 hingga 31 Ogos lalu.
Menurutnya, TNB turut melakukan inisiatif tersendiri bagi membantu golongan yang terkesan dari segi ekonomi akibat pandemik melalui Tabung Warga TNB Prihatin yang berjaya meraih sumbangan hampir RM3.3 juta yang telah membantu 5,729 penerima setakat ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Masjid Putra kembali ‘meriah’.
Oleh MOHD. HUSNI MOHD. NOOR

1 Oktober 2021, 5:04 pm
PUTRAJAYA – Solat Jumaat di Masjid Putra, di sini kembali ‘meriah’ apabila 1,200 jemaah berpeluang menunaikan solat hari ini berbanding 500 jemaah yang ditetapkan sebelum ini.
Kehadiran 1,200 jemaah itu adalah berdasarkan had kapasiti penuh masjid dengan amalan penjarakan 1.5 meter yang ditetapkan Majlis Keselamatan Negara (MKN).
Beberapa keping gambar memaparkan kehadiran ramai jemaah turut dikongsi Masjid Putra menerusi laman sosial Facebook, hari ini.
1,200 jemaah berpeluang menunaikan solat hari ini.
Jurucakap masjid ketika dihubungi berkata, jemaah mula tiba di masjid kira-kira jam 11.30 tengah hari apabila pintu masjid di buka.
Menurutnya, ada juga jemaah yang hadir kira-kira jam 1 tengah hari tapi masih dibenarkan masuk kerana masih ada ruang solat yang kosong.
“Alhamdulillah, solat Jumaat hari ini meriah berbanding sebelum ini,” katanya.

Katanya, buat masa ini, kapasiti Masjid Putra adalah terhad kepada 1,200 jemaah sahaja rentetan arahan penutupan Dewan Solat Utama dan Dewan Solat Wanita.
Jelasnya, ruang utama solat itu ditutup atas faktor keselamatan kerana kerja-kerja membaik pulih dan menaik taraf kubah masjid sedang dijalankan.
“Kerja-kerja baik pulih itu dijadualkan siap Jun tahun depan,” katanya.
Jabatan Agama Islam Wilayah Persekutuan (Jawi) semalam mengumumkan, kehadiran jemaah bagi solat Jumaat dan solat fardu di Wilayah-Wilayah Persekutuan dibenarkan mengikut had kapasiti masjid dan surau dengan penjarakkan 1.5 meter.
Ketetapan itu dibuat selepas mendapat perkenan Timbalan Yang di-Pertuan Agong Sultan Nazrin Muizzuddin Shah.
Sebelum ini, Masjid Putra terpalit isu layanan dua darjat susulan satu rakaman video kononnya pihak masjid membenarkan individu kenamaan masuk menunaikan solat Jumaat sedangkan jemaah lain tidak dibenarkan masuk.
Video itu kemudian tular di pelbagai sosial yang kemudiannya menerima reaksi pelbagai daripada netizen. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Polis sahkan terima laporan Caprice
Oleh EDDY AQMAL MOHAMED HAMIDI

1 Oktober 2021, 4:53 pm
PETALING JAYA – Polis Dang Wangi mengesahkan telah menerima satu laporan polis daripada aktivis kemanusiaan dan penyanyi rap sensasi, Caprice malam tadi.
Ketua Polis Daerah Dang Wangi Asisten Komisioner Noor Delhan Yahaya berkata, penyanyi rap berkenaan hadir malam tadi untuk membuat satu laporan polis berkaitan sebuah lagi kes yang sedang dalam siasatan.
“Pihak Dang Wangi telah menerima laporan yang dibuat itu dan akan dirujuk kepada Unit Siasatan Jenayah Terkelas (USJT) Bukit Aman memandangkan laporan berkenaan adalah berkaitan dengan siasatan yang sedang dijalankan oleh pihak USJT.
“Kita hanya terima laporan sahaja dan akan dirujuk ke Bukit Aman untuk tindakan selanjutnya,” katanya ketika dihubungi di sini hari ini.
Terdahulu, Caprice atau nama sebenarnya Ariz Ramli, 33, memuat naik sekeping gambar dirinya berdiri di hadapan Ibu Pejabat Polis Daerah (IPD) Dang Wangi sambil memegang sekeping kertas dipercayai salinan laporan polis yang dibuat olehnya malam tadi.
“Bismillah. See you when I see you (jumpa anda bila tiba waktunya nanti).

“Saya percaya penuh dengan pihak polis dalam menegakkan undang-undang, tegas, adil dan berhemah. Semoga Allah permudahkan segala urusan,” ujarnya di ruangan kapsyen muat naik tersebut.
Dalam perkembangan berkaitan, pendakwah terkenal Ebit Lew pada 21 Julai lalu turut hadir ke IPD Dang Wangi untuk membuat laporan polis berkaitan isu misi kemanusiaannya di Semenanjung Gaza, Palestin.
Difahamkan, laporan dibuat oleh Ebit itu adalah berhubung dakwaan sesetengah pihak bahawa dia membazirkan sejumlah wang hasil sumbangan orang ramai terhadap misi berkenaan untuk masuk ke Gaza. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Tiga dicekup leka punggah ayam seludup
Oleh YATIMIN ABDULLAH

1 Oktober 2021, 4:09 pm
TUMPAT – Batalion 7 Pasukan Gerakan Am (PGA) menahan tiga lelaki yang sedang memunggah sebanyak 1,980 ekor ayam yang diseludup dari negara jiran di pangkalan haram Burung Layang-Layang di sini hari ini.
Kejayaan rampasan ayam hidup seberat 5.94 tan pada pukul 1 pagi itu dilakukan melibatkan kerjasama Batalion 7 PGA dan Pasukan Polis Marin (PPM) Wilayah Tiga Pengkalan Kubor.
Pegawai Pemerintah PGA Batalion 7, Superintendan Azhari Nusi berkata, pihaknya menerima maklumat mengenai aktiviti penyeludupan sebelum anggota PGA dan PPM Wilayah Tiga Pengkalan Kubor bergegas ke lokasi tersebut untuk menjalankan serbuan.
Hasil pemerhatian mendapati tiga lelaki sedang memunggah kotak-kotak dari sebuah bot ke dalam sebuah lori.
“Hasil serbuan itu, PGA dan PPM menahan tiga lelaki tempatan berusia 25 hingga 42 tahun.
“Pemeriksaan di dalam 198 buah kotak yang sudah diletakkan di dalam lori mendapati mengandungi 1,980 ekor ayam hidup,” katanya dalam satu kenyataan di sini hari ini.

Azhari memberitahu, berdasarkan siasatan awal, bekalan ayam hidup itu dibawa masuk secara haram dari negara jiran kerana penyeludup mahu mengelak daripada dikenakan bayaran cukai.
Hasil soal siasat mendapati kesemua bekalan ayam hidup itu dipercayai akan dihantar ke sebuah pusat penyembelihan ayam di sekitar daerah ini.
Kes disiasat mengikut Seksyen 11 (1) Akta Pemeriksaan dan Kuarantin Malaysia 2011 (Akta 728). – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pemandu Myvi ‘kantoi’ buang sampah
Oleh AHMAD SHAHERMAN SHAMSURI

1 Oktober 2021, 5:30 pm
PETALING JAYA – Pengotor, tiada kesedaran sivik dan tidak bertamadun.
Itu reaksi pengguna laman sosial apabila melihat sebuah klip video yang memaparkan perbuatan ‘biadap’ seorang pemandu Perodua Myvi membuang sampah melalui tingkap kenderaan itu.
Klip video berdurasi 44 saat itu telah dirakam oleh seorang pengguna jalan raya lain menerusi kamera papan pemuka sebuah kenderaan sebelum dimuat naik di laman Facebook Myvi Buat Hal Apa Hari Ini.
Difahamkan kejadian itu dirakam di sebuah persimpangan lampu isyarat dari Telok Panglima Garang menghala ke Klang berhampiran sebuah restoran makanan segera.
Susulan perkongsian klip video itu, rata-rata netizen mengecam perbuatan pemandu Myvi tersebut yang dianggap tidak bertamadun dan pengotor.
“Pengotor dan tidak bertamadun, sikap seperti inilah yang membuatkan negara kita dipandang rendah masyarakat luar negara.

“Orang seperti ini tidak layak berada di negara ini, mentaliti umpama ‘sampah’,” tulis Abang Kaduk.
Turut meninggalkan komen adalah seorang lagi pengguna Lah Ezad.
“Ambik sampah tu baling dalam kereta dia, tak ada sivik betul pemandu ini,” tegasnya.-K! ONLINE.


Sekali tendang, terus roboh
Oleh NABIL AIMAN NOR AZWAN

1 Oktober 2021, 5:20 pm
PETALING JAYA – Tular sebuah video memperlihatkan seorang lelaki bertindak menendang sebuah dinding rumah sehingga jatuh telah menarik perhatian orang ramai.
Tindakan itu membuatkan orang ramai tertanya-tanya adakah berbaloi jika kita memiliki rumah dengan harga yang sangat mahal selepas menonton video dari TikTok itu.
Menerusi perkongsian video oleh @irfahanhusin di laman aplikasi TikTok, memperlihatkan seorang lelaki menendang tembok, dan kelihatan tembok itu pecah dengan hanya satu tendangan.
Salah seorang pengguna @asmafras berkata, tindakan lelaki berkenaan telah membuka mata orang ramai sebelum membuat sebarang keputusan untuk membeli rumah.
“Tindakan lelaki berkenaan bagus supaya orang ramai sentiasa berhati-hati dalam membuat keputusan untuk membeli rumah yang dijual dengan harga yang sangat mahal.
“Saya harap anak muda buka mata dan tidak mudah dimomokkan patut membeli rumah, ini kerana harga rumah kini makin lama makin mahal supaya tidak ditipu,” jelasnya.

Sementara itu, @ayninsofea berkongsi pengalamannya yang pernah berlaku di kawasan kejiranan rumahnya apabila anak jiran pernah dihimpap dinding.
“Ada rumah baru siap dekat tempat saya tembok dia macam ini, sampai ada kes tembok jatuh hempap budak, harap-harap kita semua berhati-hati,” ujarnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Anggota polis Pulau Pinang ditambah, pantau SOP kawasan pelancongan
Oleh SAFINA RAMLI

1 Oktober 2021, 3:57 pm
GEORGE TOWN – Polis Pulau Pinang meningkatkan pemantauan dan menambah anggota bagi memastikan pengunjung yang memasuki lokasi pelancongan serta tempat tumpuan ramai mematuhi prosedur operasi standard (SOP) bagi mencegah penularan wabak Covid-19.
Ketua Polis negeri, Datuk Mohd. Shuhaily Mohd. Zain berkata, sebanyak 86 pasukan pemantau yang diketuai Polis Diraja Malaysia (PDRM) bersama penguatkuasa lain menjalankan tugas itu di lokasi-lokasi tumpuan ramai pada setiap hari.
“Kita menjangka akan berlaku peningkatan jumlah pengunjung selepas lebih banyak tempat dibuka. Jadi, kita tingkatkan anggota untuk memantau SOP.
“Pasukan ini akan kunjungi semua premis-premis yang mana kita sudah buat secara tidak langsung bersama dengan pihak majlis (Majlis Bandaraya Pulau Pinang) sebelum ini,” katanya selepas meninjau SOP di Shangri-La’s Rasa Sayang Resort & Spa di sini hari ini.
Menurut Mohd. Shuhaily, pihaknya tidak akan menempatkan anggota polis di kawasan hotel atau lokasi pelancongan, namun pemantauan secara berkala akan dilakukan.
Dalam perkembangan berbeza, Mohd. Shuhaily berkata, seramai 62 anggota polis telah dijangkiti Covid-19 dalam tempoh dua minggu lalu dengan kira-kira 108 anggota menjalani kuarantin.

“Punca jangkitan dalam kalangan anggota adalah disebabkan pelbagai faktor, ada yang mendapatnya daripada ahli keluarga dan lain-lain faktor.
“Semalam adalah pertama kalinya dalam sebulan tidak ada sebarang kes positif Covid-19 dalam kalangan anggota kami,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Sarawak, Selangor, Johor kekal empat digit
Oleh SITI A'ISYAH SUKAIMI

1 Oktober 2021, 3:36 pm
PUTRAJAYA – Hanya tiga negeri kekal merekodkan kes harian empat digit hari ini iaitu Sarawak (2,413 kes), Selangor (1,568 kes) dan Johor (1,217 kes) dengan keseluruhan kes harian negara mencatatkan di bawah angka 12,000.
Ketua Pengarah Kesihatan, Tan Sri Dr. Noor Hisham Abdullah berkata, berdasarkan data jangkitan baharu kes positif Covid-19, sebanyak 11,889 kes dilaporkan hari ini menjadikan jumlah kes keseluruhan sebanyak 2,257,584 kes.
“Negeri-negeri lain ialah Perak (959 kes), Sabah (872 kes), Kelantan (858 kes), Pahang (831 kes), Pulau Pinang (779 kes), Kedah (710 kes), Terengganu (699 kes), Melaka (378 kes), Kuala Lumpur (289 kes) dan Negeri Sembilan (197 kes).
“Perlis (81 kes), Putrajaya (36 kes) dan Labuan (dua kes),” menurut hantaran Facebook beliau di sini hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


55 notifikasi kes keracunan metanol dari tujuh negeri diterima
Oleh NUR SHARIEZA ISMAIL

1 Oktober 2021, 3:49 pm
PUTRAJAYA – Bahagian Kawalan Penyakit Kementerian Kesihatan Malaysia (KKM) telah menerima sebanyak 55 notifikasi kes keracunan metanol dari tujuh buah negeri dalam tempoh 9 hingga 30 September lalu.
Ketua Pengarah Kesihatan Tan Sri Dr Noor Hisham Abdullah berkata, tujuh negeri itu terdiri Selangor dengan 25 kes dilaporkan, Perak (13 kes), Pahang (5 kes), Pulau Pinang (6 kes), WP Kuala Lumpur (4 kes), Johor dan Negeri Sembilan masing-masing dengan satu kes.
“Daripada jumlah tersebut, sebanyak 26 kes atau 47 peratus adalah terdiri daripada warganegara Malaysia manakala selebihnya adalah bukan warganegara,” katanya menerusi kenyataan akhbar di sini.
Beliau berkata, secara kumulatif sejumlah 33 kes kematian telah dilaporkan menjadikan kadar serangan (Case Fatality Rate: CFR) sebanyak 60 peratus.
“Daripada jumlah kematian yang dilaporkan, 18 kes atau 55 peratus melibatkan warganegara Malaysia manakala 15 kes (45 peratus) adalah bukan warganegara iaitu tujuh warga Myanmar, lima warga India dan tiga warga Nepal.
“Sebanyak tujuh kes telah discaj dari hospital manakala terdapat 15 kes lagi yang masih menerima rawatan iaitu 12 kes kritikal di Unit Rawatan Rapi (ICU) dan tiga kes tidak kritikal yang dirawat di wad,” katanya.

Ujar beliau, keracunan metanol berlaku apabila minuman beralkohol yang diminum mengandungi metanol dalam dos yang toksik.
“Metanol boleh hadir dalam kuantiti yang toksik akibat proses distilasi minuman beralkohol yang tidak sempurna atau metanol dicampur ke dalam minuman beralkohol sebelum diminum.
“Keracunan metanol juga biasanya dikaitkan dengan minuman beralkohol yang dikilang secara tidak sah, kerana kebiasaanya metanol dicampur ke dalam minuman tersebut sebagai pengganti etanol. Ini adalah kerana harga metanol yang secara relatif lebih murah berbanding etanol,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Tanggapan antivaksin boleh ‘dine-in’ meleset
Oleh MOHD RIDZAUDDIN ROSLAN

1 Oktober 2021, 3:33 pm
PETALING JAYA- Tanggapan sesetengah individu khususnya golongan antivaksin kononnya mereka dibenarkan ‘dine-in’ di restoran dalam negeri Fasa 3 Pelan Pemulihan Negara (PPN) yang berkuatkuasa hari ini ternyata meleset dan salah.
Sebaliknya, kebenaran untuk ‘dine-in’ di negeri Fasa 3 hanya terbuka kepada individu yang sudah lengkap divaksin selain melengkapi tempoh 14 hari selepas menerima suntikan dos kedua.
Perkara tersebut dijelaskan Menteri Kesihatan, Khairy Jamaluddin Abu Bakar dengan mengatakan keperluan vaksinasi lengkap untuk ‘dine-in’ kekal bagi semua fasa pemulihan.
“Peraturan yang dikeluar oleh Majlis Keselamatan Negara (MKN) tidak dikemaskini, kebenaran ‘dine-in’ untuk semua fasa hanya untuk individu lengkap divaksin,” katanya hari ini.
Terdahulu, rata-rata pengguna laman media sosial melahirkan rasa tidak puas hati terhadap prosedur operasi standard (SOP) digariskan kerajaan dengan membenarkan semua invididu untuk makan di restoran di negeri Fasa 3 Pelan Pemulihan Negara (PPN).
Berdasarkan tinjauan Kosmo! di laman Twitter, orang ramai mula mempersoalkan kewajaran SOP itu apabila individu tidak lengkap divaksin diberi kebebasan untuk makan di restoran ketika Fasa 3.

Persoalan berkenaan mula timbul selepas satu poster bertajuk Ringkasan SOP Pelan Pemulihan Negara berkuatkuasa 1 Oktober 2021 tular dengan memaparkan siapa sahaja boleh menikmati makanan di restoran di negeri Fasa 3.
“Ini tidak adil untuk kami yang sudah cuba untuk pastikan kita capai peratusan vaksin yang tinggi, kerajaan perlu hentikan sementara kebenaran ‘dine-in’ untuk yang belum divaksin,” pinta @Amir Izzamil.
“Tidak faham kenapa masih bagi orang yang tidak lengkap vaksin untuk ‘dine-in’, tidak kira Fasa 3 atau Fasa 4,” kata @Nrysrnfz.
“Penat tunggu 14 hari, bila Fasa 3, semua orang sudah boleh ‘dine-in’,” jelas @NqAinn_.
Sementara itu, berdasarkan pemeriksaan Kosmo! di laman sesawang Majlis Keselamatan Negara (MKN), SOP Fasa 3 bagi perniagaan dan perkhidmatan hanya menjelaskan mengenai kebenaran ‘dine-in’ bermula pukul 6 pagi hingga 12 malam.
Bagaimanapun, tiada ketetapan mengenai semua individu termasuk tidak lengkap divaksin dibenarkan ‘dine-in’. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929